
Tensiuni cu impact global: Conflictul sino-japonez
Regiunea Asia-Pacific, care ar urma să devină în următoarea perioadă cea mai importantă regiune din lume din punct de vedere economic, politic şi militar,  este scena unor tensiuni cu impact global.
 Interdependenţa economică a regiunii a crescut în ultimii ani dar şi alte state ar putea simţi impactul conflictului sino-nipon referitor la grupul de insule numite Senkaku în Japonia, Diaoyu în China şi Tiaoyu în Taiwan.
 În fapt, este vorba despre cinci insule nelocuite şi roci fără vegetaţie, cu o suprafata de puţin peste 7 kilometri pătraţi, situate la nord-est de Taiwan, la est de China continentală şi la sud-vest de cel mai sudic punct al Japoniei, Okinawa. 
Conflictul sino-japonez pune în pericol relaţii comerciale de aproximativ 345 miliarde de dolari între cele două mari economii din Asia şi, pe de altă parte, poate avea ca efect chiar o agravare a crizei economice mondiale. 

Pe modelul anilor 1930, criza globală actuală amplifică tensiunile geopolitice, care, la rândul lor, accelerează alunecarea spre depresiune economică şi conflicte.
Memento:negocieri diplomatice sino-japoneze, eşuate

Relaţiile dintre China şi Japonia , a doua, respectiv a treia economie a lumii,  s-au deteriorat rapid după ce guvernatorul de la Tokyo, Shoharo Ishihara  desigur, cu acceptul guvernului nipon,  a lansat o ofertă de 26 de milioane de dolari, bani strânşi din districtul său pentru a cumpăra de la un proprietar privat japonez trei din cele cinci insule ale arhipelagului Senkahu/Diaoyu. Acestea sunt revendicate de China, dar şi de Taiwan, conform Business Insider. 
 China a trimis, în replică, nave în apropierea insulelor Senkaku/Diaoyu,  administrate de Japonia. În China s-au desfăşurat ample manifestaţii anti- japoneze. În Japonia au apărut puternice replici anti-chineze.

În amândouă ţările au fost agitate spiritele naţionaliste. La lipsa de soluţii pentru această situaţie contribuie şi schimbările politice majore aflate în curs  sau prevăzute a se produce în cele două ţări. În China se instalează un nou grup de lideri la conducere , proces care are loc la fiecare zece ani ,în timp ce Japonia trebuie să organizeze alegeri generale în următoarele luni.
Gravitatea tensiunilor a fost evidenţiată, clar, de un gest simbolic care pentru Asia exprimă mai mult decât orice tip de declaraţie. 

În 1972, reluarea relaţiilor sino-nipone a beneficiat de un gest cu mare încărcătură simbolică: într-un ceremonial impresionant, China a dăruit Japoniei o 
pereche de ursuleţi Panda ca semn al preţuirii sale depline. Ursii Panda sunt un simbol al Chinei, fiind foarte iubiţi şi preţuiţi de chinezi.

Anul acesta, la împlinirea a patru decenii de la stabilirea relaţiilor diplomatice dintre China şi Japonia, cele două ţări au anulat ceremoniile oficiale care ar fi urmat să aibă loc cu această ocazie.
La acest lucru absolut semnificativ, se adaugă o serie de declaraţii inamicale. “China va răspunde la orice provocare militară şi soldaţii chinezi sunt duri”
,  a declarat fostul ambasador chinez la Tokyo, Xu Dunxin.

Relaţiile stabilite de Beijing şi Tokyo în 1972 “se pot scufunda precum Titanicul”
 dacă Japonia nu renunţă la cele trei insule a declarat ministrul adjunct chinez de Externe, Le Yucheng. 

„Vor exista consecinţe serioase. China nu va sta pasivă, observând cum îi este violată suveranitatea teritorială”
 a afirmat şeful diplomaţiei chineze.

Anterior, de la tribuna Adunării Generale a ONU, ministrul chinez de Externe, Yang Jiechi, acuzase Japonia că “a furat” insulele. “Japonia a furat aceste insule în 1895, spre finalul războiului chino-japonez şi a forţat guvernul chinez să semneze un tratat inegal pentru a-i ceda aceste teritorii” adăugând că aceste insule sunt “parte integrantă a teritoriului chinez încă din antichitate”
.

Acordul sino-japonez din 1971 recunoştea că aceste insule , situate la 2.000 de kilometri sud-vest de Tokyo şi la 200 de kilometri nord-est de coastele Taiwanului, sunt teritoriu în dispută, dar conflictul s-a accentuat după achiziţionarea lor, de către Japonia. Decizia a fost cotată de agenţia guvernamentală chineză Xinhua drept „provocare importanta la suveranitatea Chinei” cu precizarea că în timpul negocierilor pentru normalizarea relaţiilor dintre Japonia şi China, în 1972 şi în Tratatul de pace dintre cele două state, s-a ajuns la o importantă înţelegere prin care „problema Diaoyu va fi rezolvată mai târziu”
. Acum,  guvernul japonez a violat exact principiul asupra căruia au agreat ambele state, precizează agenţia Xinhua. 

Oferta Chinei de exploatare în comun a resurselor naturale din zona Senkaku/Diaoyu, transmisă prin canale diplomatice la începutul acestui an, a fost respinsă de Japonia. 
La sfârşitul lunii septembrie, şefii diplomaţiilor japoneză şi chineză s-au întâlnit la sediul ONU din New York pentru a discuta despre tensiunile dintre cele două ţări şi pentru a încerca să găsească o cale de rezolvare. 

Potrivit agenţiei China Nouă, ministrul japonez de Externe a insistat asupra dorinţei Japoniei de a naţionaliza insulele aflate în dispută, iar omologul său chinez a reafirmat că este vorba despre “o încălcare flagrantă a integrităţii teritoriale a Chinei”
. 
Potrivit agenţiei japoneze Kyodo, ministrul japonez de Externe a invitat China să dea dovadă de reţinere, precizând, ulterior, pentru presă, că, în timpul întrevederii, atmosfera a fost “sumbră”. 
În rezumat, întâlnirea la nivel înalt nu a avut ca efect un progres în relaţiile dintre cele două ţări

Ulterior, tensiunea a crescut în urma declaraţiilor unor oficiali de rang înalt - atât japonezi cât şi chinezi. 

După eşuarea negocierilor diplomatice, premierul japonez, Yoshihiko Noda, a declarat că “nici un compromis”
 nu este posibil cu Beijingul, privitor la insulele Senkaku, revendicate de China.

 Subliniind că Beijingul a înţeles greşit problemele disputate, premierul japonez a solicitat oprirea atacurilor împotriva intereselor japoneze în China. Insulele “sunt o parte integrantă a teritoriului nostru ţinând cont de istoria noastră şi de legile internaţionale” a declarat acesta pentru presă. “Este foarte clar că nu există probleme de teritorialitate ca atare. Astfel, nu poate exista un compromis care să reprezinte revenirea la această poziţie de bază. Trebuie să afirm asta clar” a completat el. 

Naţionalizarea "vizează asigurarea unei gestionări stabile" a arhipelagului, a susţinut oficialul nipon, amintind că Tokyo a transmis "în repetate rănduri " Chinei că va transfera proprietatea privată  a acestor insule către statul japonez. “Se pare că China încă trebuie să înţeleagă acest aspect, iar din cauza lipsei de înţelegere au avut loc atacuri sau acte de violenţă şi distrugere împotriva cetăţenilor şi bunurilor japoneze” pe teritoriul chinez, a reclamat Yoshihiko Noda, subliniind că "în nici o împrejurare violenţa nu se justifică şi i-am solicitat insistent Chinei să apere aceşti cetăţeni şi aceste bunuri"
.
Pe de altă parte, după eşuarea negocierilor, ministrul chinez de Externe a declarat că demersul Japoniei de a naţionaliza insulele Senkaku/Diaoyu este ostil faţă de suveranitatea Chinei, căreia îi aparţin aceste teritorii încă din timpuri străvechi. 
"Aşa-zisa cumpărare a insulelor precum şi celelalte acte unilaterale întreprinse de guvernul japonez constituie o gravă încălcare a suveranităţii chineze" a continuat şeful diplomaţiei chineze, vorbind despre "acte ilegale, nule şi neavenite". 

"Solicităm insistent părţii japoneze să oprească imediat orice act care atentează la suveranitatea teritorială a Chinei, să îşi îndrepte greşelile prin acţiuni concrete şi să revină la calea unei reglementări negociate"
 a subliniat ministrul chinez de Externe. 
Criză politică în Japonia şi schimbări politice în China

Paralel cu disputa teritorială, atât în Japonia cât şi în China s-au desfăşurat crize politice şi respectiv frământări în vederea unor schimbări politice la cel mai înalt nivel. 

Guvernul japonez a demisionat pe 1 octombrie, în cadrul unei vaste remanieri prevăzute de premierul Yoshihiko Noda, înaintea alegerilor legislative anticipate şi în plin conflict diplomatic cu China.

În noul cabinet condus de Yoshihiko Noda - confirmat ca şef al Partidului Democrat din Japonia (centru-stânga) , a intrat Makiko Tanaka, ministru al Educaţiei, Culturii, Sportului, Ştiinţei şi Tehnologiei, o personalitate percepută ca fiind apropiată Chinei, ceea ce ar putea fi considerat un semn al bunăvoinţei faţă de Beijing, a apreciat Le Monde.

Yoshihiko Noda a sperat ca popularitatea sa ,care a scăzut după adoptarea unei legi ce prevede mărirea taxei pe consum ,să crească. Pentru a obţine adoptarea acestei controversate legi, el a promis opoziţiei de dreapta că va convoca alegeri legislative anticipate “într-un viitor apropiat”
.

La mai puţin de o lună după remanierea efectuată de premierul Yoshihiko Noda, în speranţa unui sprijin public mai ferm, ministrul japonez al Justiţiei, Keishu Tanaka, a demisionat în urma unor presiuni publice care au durat o săptămână , după ce a recunoscut că, în urmă cu 20 de ani, a avut legături cu o grupare de crimă organizată. Keishu Tanaka a fost acuzat de a fi fost consilierul unuia dintre capii mafiei din Yokohama. Acesta participa frecvent la petrecerile organizate de Yakuza, fiind la curent cu activităţile ilegale comise de grupare, conform BBC. La începutul lunii octombrie Keishu Tanaka a mai făcut obiectul unui scandal, fiind acuzat că a primit donaţii de la o companie străină, ceea ce este interzis de legislaţia japoneză. În perioada 2006-2009,  Keishu Tanaka a primit 420.000 de yeni (aproximativ 5.000 de dolari) de la patronul unui restaurant din cartierul chinezesc al oraşului Yokohama. În apărarea sa, el a afirmat că îl cunoaşte de multă vreme pe patron, dar nu ştia că nu este cetăţean japonez. În urma acestui scandal, Keishu Tanaka a trebuit să restituie întreaga sumă primită ca donaţie, deşi, în astfel de cazuri pedeapsa poate ajunge până la trei ani de închisoare sau o amendă de 500.000 de yeni. 

Keishu Tanaka este al doilea ministru japonez care demisionează în anul preluării mandatului. În septembrie 2011, Yoshio Hachiro, ministru al Reconstrucţiei, şi-a dat demisia la nouă zile după numirea în funcţie, după ce a avut un comportament nepotrivit faţă de oficialii din zona Miyagi , cea mai grav afectată de cutremurele şi valurile tzunami din martie 2011. El a afirmat, despre aria din jurul centralei nucleare de la Fukushima, că este “un oraş al morţii”
. 
În China, conflictul sino-nipon a apărut când în centrul preocupărilor Partidului Comunist se afla schimbarea echipei de conducere, eveniment care se petrece o dată la un deceniu. Încrederea populaţiei în vechii lideri a înregistrat cote scăzute după răsunătoarele cazuri Bo Xilai ,membru al Comitetului Executiv al Partidului Comunist Chinez, a cărui soţie a ucis un ofiţer englez , şi Wang Lijun, şeful politiei din Chongqing, care a dezertat în SUA. În plus, absenţa de câteva săptămâni a lui Xi Jinping, considerat cu anticipaţie, succesor la preşedinţia ţării, a alimentat zvonurile cu privire la sănătatea precară a acestuia, conform Bloomberg. 
La sfârşitul lunii octombrie, Bo Xilai, oficialul căzut în dizgraţie, a fost înlăturat din poziţia legislativă pe care o deţinea în interiorul Partidului Comunist Chimez , pas necesar pentru a putea fi urmărit penal. Ulterior, a apărut o scurtă informare oficială „Procuratura Supremă a Poporului a decis să supună pe Bo Xilai unei anchete pentru acuzaţia de comitere de infracţiuni penale, precum şi impunerea de măsuri coercitive luate împotriva lui în conformitate cu legea”
.
De asemenea, Hu Jintao, şeful Partidului Comunist Chinez, a plasat persoane loiale în posturi militare cheie, marcând ceea ce publicaţia oficială chineză Global Times a numit cea mai mare remaniere de personal din Armata Populară de Eliberare din ultimul deceniu.

Schimbarea este o mişcare decisivă din partea lui Hu Jintao pentru a-şi menţine influenţa asupra forţelor armate după retragerea din funcţia de şef al Partidului Comunist Chinez, la cel de-al 18-lea Congres al PCC, la începutul lunii noiembrie. Pe de altă parte, măsura a fost considerată o lovitură dată facţiunii conduse de Jiang Zemin
. 

Rezumând:

Inflamarea disputei teritoriale s-a produs într-un moment sensibil atât pentru Tokyo cât şi pentru Beijing - în Japonia, înaintea alegerilor anticipate, când premierul Yoshihiko Noda trebuie să arate că nu este slab în relaţia cu China iar în China, când în centrul preocupărilor Partidului Comunist se afla înlocuirea echipei de conducere, liderii trebuind să demonstreze populaţiei fermitate în apărarea intereselor ţării. În plus, astfel ar putea fi deturnată atenţia de la chestiuni sensibile precum decalajele tot mai mari între bogaţi şi săraci, precum şi prezenţa marilor oameni de afaceri chinezi în eşaloanele superioare ale PCC, mult mai greu de explicat , având în vedere specificul politic al Chinei , decât de la  conflictul cu Japonia, puternic înrădăcinat în mentalul colectiv chinez.
Toate acestea înseamnă că nici Tokyo, nici Beijingul nu puteau coborî tonul.
Pe scurt: reacţia anti-niponă, cu viză militară


Decizia Japoniei de a cumpăra ,de a naţionaliza , trei din cele cinci insule din arhipelagul Senkaku/Diaoyu de la o familie japoneză care le avea în proprietate, a stârnit reacţia dură a Beijingului, care consideră că acele teritorii aparţin Chinei. 


Beijingul a trimis, în repetate rânduri, nave de război să patruleze în jurul arhipelagului, pentru a marca apartenenţa insulelor la China. Pe de altă parte, în zonă au fost concentrate nave japoneze de patrulare ale pazei de coastă.

"Navele chineze au refuzat să plece, susţinând că navighează în apele teritoriale ale Chinei"
 a declarat un purtator de cuvant al pazei de coasta din Okinawa. 
„Ne rezervăm dreptul de a lua măsuri suplimentare”
 a declarat Liang Guanglie, ministrul chinez al Apărării.

Forţele militare chineze trebuie să fie „pregătite pentru orice eventuală confruntare”
 a subliniat generalul Xu Caihou, vicepreşedinte al Comisiei Militare Centrale, considerat cel mai important comisar militar politic. Declaraţia a fost apreciată ca ordin de pregătire de luptă ţinând cont de faptul că a fost făcută când navele chineze de război erau deplasate în apele din apropierea insulelor Senkaku/Diaoyu.
Disputa teritorială dintre China şi Japonia a dobândit o nouă dimensiune când Taiwanul a atras atenţia, sugestiv manu militari, că are pretenţii asupra insulelor numite de Tokyo,Senkaku, de Beijing, Diaoyu şi de Taipei, Tiaoyutai. 
Nave taiwaneze având înscris pe drapele “Diaoyu aparţine Taiwanului”, au pătruns în zona din apropierea insulelor Senkaku/Diaoyu. Potrivit gărzii de coastă nipone, flotila taiwaneză a încercat să ajungă la cea mai mare insulă din arhipelag, Uotsurijima, a relatat Reuters.  A avut loc o confruntare cu japonezii,  care, din fericire, s-a rezumat la alungarea navelor taiwaneze cu ajutorul tunurilor cu apă. Vasele aflate în confruntare au fost survolate de elicoptere şi avioane japoneze. Navele de patrulare chineze, aflate în apropiere, au urmărit evenimentele fără a interveni. Incidentul a fost transmis de televiziunile nipone.

Intruziunea Taiwanului a apărut după insistenta pătrundere a navelor chineze de supraveghere în apropierea insulelor naţionalizate de Japonia. 

De facto, Taiwanul este stat independent dar nu şi-a proclamat independenţa de Republica Populară Chineză. Japonia si Taiwanul nu au relaţii diplomatice oficiale. Îşi dispută de mai mult timp drepturile de pescuit în zonă, în condiţiile în care atât Taiwanul cât şi China susţin că au moştenit suveranitatea istorică asupra insulelor. 

Situaţia Taiwanului prezintă anumite particularităţi sensibile. Pe de o parte, deşi reclamă dreptul asupra insulelor, în fapt, Taiwanul nu îşi poate permite să-şi deterioreze, profund, relaţiile cu Japonia care este un important partener comercial. Pe de altă parte, nu îşi poate permite să se alieze cu Beijingul în pretenţiile asupra insulelor, întrucât demersul ar afecta statutul său de stat independent, de facto. Pe cale de consecinţă, a găsit o soluţie diplomatică, solicitând ca Japonia şi China să fie de acord cu un cod de conduita în regiune, de natură să conducă la împărţirea resurselor din zonă, în mod egal.
Reacţii sociale: China vs Japonia

„Bateţi imperialismul japonez”, „Boicotaţi produsele japoneze”, „Distrugeţi Japonia şi recuperati Okinawa”
 au strigat protestatarii chinezi în timpul amplelor manifestări anti-nipone, urmare a naţionalizării unor insule din arhipelagul Senkaku/Diaoyu, de către Japonia.

Zeci de mii de chinezi au iesit în stradă, în numeroase oraşe, pentru a cere Japoniei să restituie Chinei insulele. Unii purtau bannere pe care scria „Omorâţi toţi japonezii”, „Luptaţi până la moarte”. O pancartă îndemna China să ameninţe Japonia cu o lovitură nucleară. Au fost atacate sedii de firme japoneze. Au fost incendiate maşini şi steagul Japoniei. Şcolile japoneze din Beijing şi Shanghai au fost nevoite de situaţie să-şi anuleze temporar cursurile. 
 „Să nu uităm niciodată umilirea noastră naţională. Să nu uităm niciodată 9.18” strigau alţi protestatari chinezi, cu referire la începutul „incidentului Mukden”, numit şi „incidentul Manciurian” - când Japonia a invadat şi ocupat nord-estul Chinei, cu 81 de ani în urmă, precizează ABC News. 

La Beijing, numeroşi manifestanţi s-au apropiat de ambasada Japoniei, protejată de politişti şi de bariere de metal cu o înălţime de doi metri. Protestatarii au aruncat în direcţia misiunii diplomatice cu recipiente din plastic pline cu apă şi cu ouă. Între manifestanţi şi forţele de ordine au avut loc ciocniri. La Shanghai, manifestaţiile au vizat consulatul Japoniei.

 
Reacţia anti-niponă, din partea chinezilor, s-a manifestat şi în manieră cibernetică. Hackerii chinezi au spart site-uri nipone, printre care cele ale unui minister, unui spital şi unor tribunale din Japonia.
Potrivit Bangkok Post, hackerii au afişat pe multe dintre site-urile sparte o serie de mesaje ce proclamau suveranitatea Chinei asupra insulelor Diaoyu.

Agenţia Naţională de Poliţie din Japonia a confirmat că aproximativ 300 de organizaţii au fost trecute pe lista victimelor hackerilor, asa cum apare pe forumul de discuţii al Sindicatului Honker, un grup chinezesc de „hacktivism” - activism prin atacuri cibernetice.

Poliţia japoneză a precizat, de asemenea, că au fost lansate atacuri împotriva celui mai mare site al Chinei, „YY Chat”, printre paginile de Internet vizate numărându-se cele ale Ministerului de Interne, Ministerului  Comunicaţiilor şi Spitalului Universitar „Tohoku”.

Japonia vs China

În replică la manifestaţiile anti-nipone din marile oraşe chinezeşti, japonezii au ieşit pe străzile din Tokyo protestând împotriva Chinei, pe care au denunţat-o drept o ţară fascistă şi brutală, a precizat ABC News.

Guvernul de la Tokyo şi-a declarat posibila intenţie de a cere despăgubiri Chinei pentru daunele suferite de reprezentanţele diplomatice japoneze în timpul protestelor chinezilor împotriva naţionalizării insulelelor Senkaku/Diaoyu.

„În ceea ce priveşte daunele suferite de ambasadele şi consulatele noastre, vom cere compensaţii din partea Chinei”
 a declarat un oficial japonez.

Premierul nipon a cerut autorităţilor chineze să se preocupe de siguranţa cetăţenilor japonezi din China.
Mizele disputei: istorică, strategică, economică, globală

Miza istorică

Japonia a obţinut controlul asupra insulelor Senkaku/Diaoyu prin Tratatul de la Shimonoseki din 1895, după razboiul sino-japonez. În fapt, primul război sino-japonez s-a încheiat cu victoria Japoniei , care a însemnat şi pierderea semnificativă a prestigiului dinastiei Qing, prin scoaterea Peninsulei Coreea de sub vasalitate chineză și transferarea în sfera de influenţă a Imperiulu Japonez. În final, acest lucru a dus la Revoluţia din 1911, care s-a terminat cu instaurarea Republicii China.

Statele Unite au deţinut controlul asupra insulelor Senkaku/Diaoyu după Al Doilea Război Mondial, în perioada 1945-1972. Ulterior, Statele Unite au transmis grupul de insule şi roci în administrarea Japoniei, ele fiind revendicate, în acel moment şi de Republica Populară Chineză. 
China susţine ca insulele Senkaku/Diaoyu au fost parte a teritoriului său din timpuri străvechi, servind drept important centru pescăresc administrat de provincia Taiwan. Chinezii afirmă că, după Al Doilea Război Mondial, odată cu retrocedarea Taiwanului prin Tratatul de la San Francisco, Chinei ar fi trebuit să îi revină şi respectivele insule.

Japonia susţine că primele sale explorări în insulele Senkaku/Diaoyu datează din 1885, când a constat că acestea erau nelocuite şi că nu exista vreun semn al controlului chinez asupra lor.
Insulele au devenit subiect de dispută între cele două puteri asiatice după ce în vecinătatea lor au fost identificate resurse importante de hidrocarburi. 
Decizia Japoniei de naţionalizare a insulelor Senkaku/Diaoyu a fost o formalizare a controlului exercitat de Tokyo asupra lor. Demersul a fost denunţat de partea chineză, care a ripostat, vehement şi periculos, în egală măsură.
Actuala situaţie echivalează, pentru China, cu pierderea unei noi dispute teritoriale cu Japonia. 

Miza strategică

În conformitate cu un raport al Organizaţiei Naţiunilor Unite din 1969, insulele Senkaku/Diaoyu sunt bogate în petrol.
Studiile ulterioare au evidenţiat rezerve subterane de gaze naturale - fiind cunoscută, pe de altă parte, bogăţia reprezentată de peştele din regiune.  În plus, fiind amplasate între Japonia, China şi Taiwan, deşi sunt nelocuite, insulele pot constitui puncte strategice  atât din punct de vedere militar cât şi din punc de vedere al transportului maritim.
Conform articolului 5 al Tratatului de Securitate şi Cooperare între SUA şi Japonia semnat în 19 ianuarie 1960, fiecare parte va considera orice agresiune împotriva aliatului ca pe un atac la adresa securităţii naţionale. 

Pe de altă parte, însă, Washingtonul a declarat, în principiu, că nu va lua apărarea nici uneia dintre părți în această dispută.
Secretarul american al Apărării, Leon Panetta, a efectuat vizite în China şi în Japonia, făcând apel la abţinere de la escaladarea tensiunilor. „În ceea ce priveşte actualele tensiuni, facem apel la calm şi la reţinere din partea tuturor părţilor” a declarat Leon Panetta. „Nu este în interesul nici unei părţi ca situaţia să degenereze într-un conflict care ar aduce atingere păcii şi stabilităţii în această regiune importantă”
..
Decizie cu posibilă încărcătură simbolică

În disputa teritorială privitoare la insulele Senkaku/Diaoyu sunt implicate trei părţi: Japonia, China şi Taiwan - primele două având vizibilitate mai mare. 


Washingtonul lansase, subtil, mesajul că nu se va situa în această disputa de partea Japoniei sau a Chinei. În privinţa celor două ţări, pare a-şi fi respectat mesajul. În schimb, a luat o interesantă decizie legată de a treia parte,Taiwanul. Aparent, mişcarea SUA nu are legătură cu tensiunile din Marea Chinei ,pe de altă parte, însă, ea pare a transmite un indirect mesaj pozitiv.


La începutul lunii octombrie, Washingtonul a acordat Taiwanului un statut privilegiat, permiţând locuitorilor săi să viziteze Statele Unite fără viză. Casa Albă a justificat decizia prin dorinţa de a încuraja turismul.

Taiwanul se alătură, astfel, unui grup de 36 de ţări ai căror locuitori nu au nevoie de viză pentru SUA şi pot rămâne 90 de zile pe teritoriul american, a precizat purtătorul de cuvânt al preşedinţiei americane, Jay Carney. 
Legat de absenţa relaţiilor diplomatice oficiale între Washington şi Taipei, un oficial american a precizat că Statele Unite sunt “angajate în relaţii care nu sunt diplomatice, ci politice şi militare”
 cu Taiwanul.

Impact economic


Criza relaţiilor sino-japoneze are o miză economică uriaşă, relaţiile comerciale dintre cele două state asiatice depăşind 340 miliarde de dolari anual, de trei ori mai mult decât acum un deceniu, a precizat Bloomberg.

          Companii mari precum Toyota, Nissan, Mitsubishi Motors, Sony, Panasonic, Canon au suspendat activitatea unor fabrici şi magazine din China. 
Panasonic a anunţat pagube materiale la operaţiunile din China după ce grupuri de protestatari au spart geamurile mai multor magazine, nemulţumiţi că Japonia a naţionalizat insulele Senkaku/Diaoyu, revendicate de cele două ţări.

Retailerul japonez Fast Retailing a închis temporar 42 de magazine din China şi a înregistrat scăderi puternice pe bursa de la Tokyo. 

Asociaţia Dealerilor de Automobile din China a anunţat că protestele vor afecta vânzările locale ale Toyota, Nissan şi Honda mult mai sever decât cutremurul devastator din martie 2011.
Industria auto poate fi considerată o victimă a conflictului sino-japonez. Producatorii auto japonezi au raportat o scădere dramatică a vânzărilor în China după ce showroom-uri şi maşini ale unor firme nipone celebre au fost atacate de protestatari chinezi, potrivit The Wall Street Journal. Mitsubishi a raportat un declin de 62,9% faţă de septembrie anul trecut, iar Mazda de 35%. Conform datelor de presă, vânzările Toyota au scăzut la jumătate faţă de luna august.
Acţiunile companiilor japoneze ale căror operaţiuni din China au fost afectate de recentele proteste au scăzut puternic la Tokyo, iar indicele Nikkei 225 a coborât.

Spring Airlines, cel mai mare operator de transporturi aeriene low-cost din China, a anulat zboruri charter către Japonia din cauza scăderii cererii pe fondul tensiunilor dintre cele două ţări.
All Nippon Airways a anunţat că clienţii au anulat peste 40.000 de bilete de zbor pe trasee între Japonia şi China.
Livrările Mazda Motors în China au scăzut cu 35%.
La toate acestea se adaugă un factor prezumat a avea efecte pe termen lung, respectiv rezistenţa pasivă care va persista faţă de mărcile nipone, ceea ce reprezintă un motiv de îngrijorare pentru producatorii din Japonia, apreciază The Wall Street Journal. 

Un post de televiziune nipon a difuzat imagini din oraşul chinez Qingdao cu maşini japoneze răsturnate de protestatari. Potrivit agenţiei Kyodo, protestatarii din Qungdao şi Changsha au atacat mai multe magazine operate de companii cu acţionariat japonez.
Baidu, cel mai mare motor de căutare din China, şi Tencent Holdings, cea mai mare companie de comerţ online, au afişat pe site-uri bannere cu mesaje care conduc utilizatorii la pagini separate unde este postat mesajul "Insulele Diaoyu aparţin Chinei!", cu drapelul chinez aşezat peste o hartă a zonei aflate în dispută.
Actualul conflict destabilizează relaţii comerciale vechi şi solide, fiind prezumabil că impactul fenomenului se poate resimţi la nivel mondial.

China şi Japonia sunt parteneri comerciali importanţi de mulţi ani. Relaţia comercială dintre cele două ţări este depăşită doar de schimburile Chinei cu Statele Unite. Japonia este cel mai mare investitor în China , iar China este cel mai mare partener comercial pentru Japonia. De asemenea, China a devenit cel mai mare creditor al statului nipon, cu aproximativ 18.000 de miliarde de yeni (230 miliarde de dolari) după o creştere masivă, cu 70%, a deţinerilor de obligaţiuni în 2010. 

China a fost, anul trecut, cea mai mare piaţă de desfacere pentru exporturile Japoniei, în timp ce piaţa japoneză a fost pe locul al patrulea în preferinţele exportatorilor chinezi. China a livrat către Japonia bunuri şi servicii în valoare totală de 148,3 miliarde dolari şi a importat produse japoneze de 194,6 miliarde dolari, potrivit datelor autorităţilor vamale chineze.
Chiar dacă impactul imediat al tensiunilor este resimţit mult mai puternic de partea niponă, deteriorarea relaţiilor şi evidenţierea riscurilor legate de politica Beijingului vor afecta, cel mai probabil şi economia chineză pe termen lung. Companiile nipone nu doar exportă în China, dar şi deţin fabrici, precum cele de autovehicule. Tot mai mult, japonezii privesc spre alte ţări, precum Vietnam, Thailanda şi Indonezia, ca destinaţii pentru investiţii. Potrivit Reuters, 41% din firmele nipone se simt afectate de actuala situaţie şi analizează schimbarea planurilor de investiţii în China. Acutizarea conflictului va avea un impact imediat destul de sever asupra economiei nipone şi ameninţă redresarea acesteia după dezastrul cauzat de explozia centralei nucleare de la Fukushima, anul trecut.
Guvernele asiatice încearcă să consolideze creşterea economică din regiune pe fondul situaţiei mondiale incerte, cererea din Europa fiind afectată de criza datoriilor de stat, în timp ce Statele Unite încearcă încă să rezolve problema şomajului.

"Disputa tot mai serioasă adaugă un nou strat de incertitudine. Japonia este mult mai dependentă de China pentru creştere economică decât invers. Revenirea economică slabă a Japoniei ar putea înceta, iar China va avea mai puţin de suferit"
 a comentat un economist din Hong Kong.
Unii specialişti apreciază că economia Chinei poate fi afectată negativ în urma posibilei accelerări a diversificării activităţilor companiilor japoneze în Asia.
“Este încă o lovitură pentru economia globală” a afirmat Andy Xie, fost economist şef pentru Asia al Morgan Stanley. „Costul pentru China ar putea fi mai puţine investiţii străine directe”
. 
„Relaţiile sino-nipone sunt adesea descrise ca foarte strânse din punct de vedere comercial şi glaciale din punct de vedere politic, dar acum chiar şi cele comerciale se răcesc” a declarat Zhang Jifeng, cercetător la Institutul pentru Studii Japoneze al Academiei Chineze de Ştiinţe Sociale. „Este dificil să ne dăm seama care parte va avea mai mult de suferit de pe urma răcirii relaţiilor comerciale, dar este sigur ca amândouă vor resimţi puternic consecinţele”
.
Prezumată contracţie a economiei nipone în trimestrul patru

Disputa teritorială sino-japoneză poate avea ca efect contracţia economiei nipone în trimestrul patru şi scăderea excedentului contului curent al Japoniei, urmare a declinului exporturilor şi restrângerii relaţiilor turistice cu statul chinez, potrivit JP Morgan, a relatat Bloomberg. “Odată cu creşterea rolului Chinei la nivel mondial, acest stat a devenit tot mai important în comerţul internaţional japonez. Se menţin numeroase incertitudini, iar riscul de escaladare a conflictului nu poate fi exclus, dar presupunem că acesta va scădea odată cu venirea unor noi guverne în cele două ţări” au apreciat analiştii JP Morgan.
Raportul JPMorgan preconizează o prăbuşire a exporturilor auto ale Japoniei către China cu 70% în perioada octombrie-decembrie. Se adaugă o scădere de 40% a nivelului estimat pentru exportul bunurilor de consum, precum electronicele. 

JP Morgan estimează un declin de 70% al numărului de turişti chinezi care vor vizita Japonia în trimestrul patru, comparativ cu media înregistrată în primele trimestre din 2011 şi 2012. De asemenea, apreciază că numărul turiştilor niponi în China ar urma să scadă cu 30%.

Conform raportului, economia japoneză se va contracta cu 0,8% în trimestrul patru.

Morgan Stanley şi BNP Paribas se pronunţaseră deja privitor la contracţia economiei japoneze în ultimele două trimestre ale acest an. 

Exporturile Japoniei au scăzut cu 5,8% , livrările către China coborând cu 9,9%, iar cele către Uniunea Europeană cu 22,9%. Vânzările Mitsubishi Motors în China au coborât cu 63% în septembrie faţă de intervalul similar din 2011, în timp ce livrările Toyota Motors s-au redus cu 50%, potrivit publicaţiei Yomiuri.
Prejudiciile estimate a fi aduse economiei nipone de conflictul sino-japonez se adaugă problemelor deja existente pentru unii dintre marii producători autohtoni.

Producatorii de electronice din Japonia se confruntă cu o criză severă, anunţând pierderi uriaşe şi concedieri masive, urmarea inerţiei adaptării la nou, concurenţei dure şi schimbării preferinţelor consumatorilor. Astfel, Sharp, Sony şi Panasonic au avut anul trecut pierderi totale de peste 20 miliarde dolari si au pregătit planuri de restructurare care se traduc prin zeci de mii de concedieri.

Caracteristicile tehnice au pierdut din importanţa pe care o aveau în trecut, iar companiile care produc în Coreea de Sud sau China au scăzut preţurile, tendinţă accentuată şi de aprecierea puternică a yenului în ultimii ani.  În ultimii cinci ani, yenul japonez s-a apreciat cu 48% faţă de dolarul american, în timp ce wonul sud-coreean a pierdut 18% din valoare.

Declinul marilor producători japonezi de tehnologie se reflectă la nivel economic. Un exemplu elocvent este Kameyama, un oraş cu 50.000 de locuitori care a beneficiat, la jumătatea deceniului trecut, de investiţii masive ale companiei Sharp. În 2004, Sharp a investit 6,6 miliarde dolari în Kameyama, ridicând două fabrici moderne şi generând 3.000 de locuri de muncă bine plătite. Terenurile agricole au devenit rapid zone rezidenţiale pentru a adăposti valul de muncitori angajaţi, iar taxele colectate de stat de la Sharp au finanţat modernizarea infrastructurii oraşului.

Grupul sud-coreean Samsung a început imediat o ofensivă dură pe piaţă, axată pe preţuri cât mai mici, forţând Sharp sa menţină ritmul. 
Recent, Sharp şi-a ipotecat majoritatea proprietaăţlor, inclusiv fabricile şi sediul central din Osaka, pentru o linie de finanţare de 360 miliarde yeni (4,6 miliarde dolari), necesară pentru evitarea falimentului.

Compania Sharp a anuntat ca va concedia peste 10.000 de angajaţi, reprezentând 18% din personal, în încercarea de a redeveni profitabilă. În plus, intenţionează sa vândă trei fabrici de televizoare către Foxconn, unul din principalii furnizori Apple.

Sony, Sharp şi Panasonic au, în prezent, o valoare de piaţă totală de 29 miliarde dolari şi generează 10% din producţia industrială japoneză. Companiile au, totodată, o expunere foarte ridicată pe piaţa locală, aflată în declin abrupt. În ultimul an fiscal, Panasonic a obţinut 53% din venituri în Japonia, Sharp - 48%, iar Sony - 32%, potrivit Bloomberg.

Impact global

Echilibrul economic este precar la nivel global, iar divergenţele între China şi Japonia agravează criza. 
Organizaţia Mondială a Comerţului a înrăutăţit prognoza privind creşterea comerţului la nivel global, de la 3,7% la 2,5% pentru anul în curs şi de la 5,6% la 4,5% pentru anul următor. 
Odată cu încetinirea comerţului, perspectivele economiei globale devin mai pesimiste. Oficialii Fondului Monetar Internaţional au avertizat asupra încetinirii economice şi au înrăutăţit estimarea de creştere de la 3,5% la 3,3%. Puţinul sprijin pentru activitatea economică disponibil în prezent vine din partea Băncilor centrale, a avertizat FMI. Agravarea conflictului sino-japonez ar putea avea, în actualul context, un impact internaţional devastator.
O viziune aparte asupra situaţiei, cu evidenţierea unor coordonate geopolitice, aparţine publicaţiei The Economist. 

Tensiunile dintre cele două mari puteri asiatice se vor calma, probabil, odată cu depăşirea evenimentelor politice interne. Poziţia SUA va contribui la acest deznodământ, întrucât China nu este pregătită pentru un conflict cu cea mai mare putere a lumii.

Optimiştii ar afirma că statele din Asia sunt prea ocupate să facă bani pentru a pierde timpul cu un război, menţionează The Economist, însă după fiecare astfel de criză, încrederea între China şi ţările vecine din Asia este mai scăzută. Dincolo de resursele naturale, importanţa situaţiei insulelor Senkaku/Diaoyu rezidă în faptul că ar stabili un precedent. Or, ţinând cont de multitudinea disputelor din regiune, nici una dintre părţi nu doreşte să stabilească un precedent cedând. La această situaţie se adaugă şi reorientarea politicii Statelor Unite ale Americii către regiunea Asia-Pacific. Părţile implicate nu pot să cedeze pur şi simplu când miza este supremaţia pe viitoarea scenă politică şi economică a lumii, apreciază publicaţia britanică.
Dincolo de complicaţiile interne, decizia Japoniei de a naţionaliza insulele Senkaku/Diaoyu răscoleste situaţia deja sensibilă din Marea Chinei - unde China, Taiwan, Indonezia, Filipine, Vietnam, Malaezia şi Brunei au pretenţii teritoriale şi maritime care se suprapun. 

În plus, nu este doar o luptă pentru influenţă. Marea Chinei este una dintre cele mai importante artere comerciale ale lumii, pe unde trece, anual, peste jumătate din flota comercială globală.
China ameninţă Japonia cu represalii economice


China este pregătită să adopte măsuri economice împotriva Japoniei, însă decizia de a le evita aparţine guvernului de la Tokyo, se subliniază într-un text publicat de cotidianul Ren Min Ri Bao, oficios al Partidului Comunist Chinez.
Provocările lansate la adresa Chinei, vizând insulele Diaoyu, vor genera autodistrugerea Japoniei ca efect al posibilelor sancţiuni economice, în condiţiile în care relaţiile comerciale dintre cele două ţări se ridică la 340 mld USD anual.

“Îşi permite Japonia să mai piardă alţi 10 ani sau chiar să dea înapoi 20 de ani?” întreabă retoric publicaţia subliniind faptul că, în prezent, China este cel mai important partener comercial al Japoniei.

Având în vedere întrepătrunderea economică a celor două ţări, sancţiunile economice ar fi “o sabie cu două tăişuri" pentru China, care, în principiu, manifestă precauţie în privinţa rezolvării disputelor internaţionale prin astfel de soluţii. Însă, dacă problemele privind suveranitatea vor continua, China va aplica sancţiuni Japoniei, întrucât guvernul nipon sfidează.

Articolul avertizează că, odată cu “farsa”
 cumpărării insulelor Diaoyu, Japonia riscă să fie grav afectată de posibilele măsuri economice sancţionatorii aplicate de China. Pe de altă parte, este amintit faptul că, după agravarea crizei economice din 2008 şi după cutremurul din 2011, Tokyo a beneficiat de o atenţie deosebită, din partea Beijingului, materializată în creşterea substanţială a comerţului şi investiţiilor pe relaţia China-Japonia..

În pofida faptului că încă nu a adoptat măsuri economice împotriva Japoniei, sectorul turistic şi vânzările de produse japoneze sunt deja afectate în 
China. Simultan, întreprinderile japoneze din China au de suferit, cu efecte finale asupra economiei japoneze.

Oficiosul Partidului Comunist Chinez susţine că sancţiunile economice sunt “o armă”
 aflată în mâinile guvernului chinez, dar este decizia guvernului japonez dacă şi când se va apăsa pe trăgaci. Odată declanşate, sancţiunile vor avea impact asupra tuturor sectoarele economice-cheie ale Japoniei, incluzând producţia, finanţele şi exporturile către China , importurile de materiale strategice şi societăţile de investiţii putând fi, la rândul lor, ţinte. 
Un război economic va afecta amândouă ţările, dar China are voinţa şi forţa necesare pentru a-şi permite să suporte consecinţele care ar fi însă dezastruoase pentru Japonia.
Israel vs Iran- Iran vs Israel:

Deturnarea  mediatică şi războiul resurselor
Între Iran şi Israel a început de mai multă vreme un tip de război care se duce în culise, în plan psihologic, dar şi prin intermediul unor acţiuni teroriste. 

 
Din ianuarie 2010, şi-au pierdut viaţa patru oameni de ştiinţă iranieni implicaţi în programele nuclare dezvoltate de ayatolahi. Aceste programe provoacă o teamă justificată în Israel, întrucât regimul de la Teheran a declarat în repetate rânduri că statul evreu trebuie să dispară de pe harta lumii. Teama este împărtăşită însă şi de occidentali, întrucât pentru integrismul islamic, Occidentul rămâne duşmanul numărul unu. Programul nuclear al Iranului provoacă nelinişte şi în regiune, pentru că ţările arabe sunite sau cu majoritate sunită se tem de perspectiva unui Iran şiit devenit o putere nucleară în regiune, precizează RFI.

 
Această înfruntare a intrat într-o nouă fază. Le Figaro subliniază că opţiunea Israelului este un atac preventiv destinat distrugerii instalaţiilor nucleare ale Iranului. Aparent, ar mai rămâne în dezbatere doar două elemente: data atacului şi atitudinea ce ar trebui adoptată faţă de Statele Unite. 
Potrivit analiştilor francezi, israelienii ar dori să bombardeze cât mai repede uzinele subterane unde iranienii îmbogăţesc uraniu , ceea ce ar forţa şi Statele Unite să ia atitudine, deci să sprijine Israelul. Dezbaterea se mai duce, în Israel, şi în legătură cu oportunitatea anunţării americanilor asupra declanşării atacului. Ideal pentru Israel ar fi ca Statele Unite ale Americii să isi asume misiunea de a distruge instalaţiile nucleare ale Iranului, dar administraţia de la Washington nu pare să aibă, din punctul de vedere al Israelului, profilul corespunzător acestei iniţiative.

 
Comentariile în jurul acestor tensiuni Iran - Israel, dar şi Iran - Occident  par a avea rolul precis de a pregăti opinia publică în legătură cu perspectiva unui război în Orientul Mijlociu, precum şi cu posibilele sale consecinţe economice, sociale şi militare. 
În actualul context se detaşează poziţia oficială a Franţei care consideră că trebuie privilegiat dialogul. Franţa, prin vocea ministrului ei de Externe, îşi exprimă neliniştea faţă programului nuclear iranian considerat „unul dintre cele mai grave pericole pentru pacea din regiune şi pentru pacea lumii”. În acelaşi timp însă, şeful diplomaţiei franceze precizează că Iranul trebuie adus la masa negocierilor, întrucât „opţiunea militară ar avea consecinţe incalculabile pentru regiune şi pentru pacea lumii”
. Franţa va face tot ce-i stă în putinţă pentru a evita opţiunea militară.
Tensiunile dintre Israel şi Iran par să se fi acumulat în ultimele săptămâni şi continuă să urce vertiginos în intensitate. Declaraţii au fost făcute de ambele părţi, pe un ton agresiv şi cu suficientă siguranţă de sine. 

Potenţialul desfăşurării acestei situaţii nu atinge doar cele două ţări direct implicate, întrucât odată cu anunţurile Israelului (care totuşi nu a declarat concret un plan de intervenţie în Iran) au apărut şi reacţiile altor state din regiune.

Oficialii americani au avertizat Israelul că o eventuală lovitură militară asupra obiectivelor nucleare ale Iranului poate conduce la anularea rezultatelor tratativelor de pace ale statului evreu cu Iordania şi Egipt. 

Conform Times Of Israel, Washingtonul a transmis Israelului că liderii arabi iordanieni şi egipteni nu vor putea controla furia mulţimilor în eventualitatea unui atac evreu asupra Iranului.. „În zilele noastre, liderii arabi nu mai controlează strada. Strada controlează liderii. O lovitură israeliană este exact ceea ce are nevoie Iranul. Toate străzile din ţările arabe şi musulmane se vor umple cu demonstranţi. Ceea ce s-a întâmplat în cazul filmului „Inocenţa musumanilor” este o privire preliminară asupra a ceea ce s-ar întâmpla în cazul unei acţiuni militare a Israelului în Iran”
. 
Pe cale de consecinţă, dacă ar fi atacate obiectivele iraniene, Iordania şi Egiptul ar fi puse sub o imensă presiune publică pentru a anula înţelegerile cu Israelul. Efectele asupra stabilităţii în regiune ar fi dezastruoase. 
Dincolo de reacţia ţărilor din Orientul arab şi musulman, Statele Unite ale Americii privesc cu atenţie şi reacţia unor mari puteri - de exemplu, a Rusiei precizează US News. SUA sunt îndreptăţite să se îngrijoreze în legătură cu ce ar însemna vehiculata intervenţie a Israelului pentru propria politică externă. Rusia  a avertizat, deja, Washingtonul că un atac asupra Iranului va antrena dificultăţi în relaţiile americano-ruse. 
Pe de altă parte, ministrul rus de Externe, Serghei Lavrov, a precizat că Rusia nu consideră că Iranul va folosi arsenal nuclear împotriva Israelului. 

“Până în prezent, nu există vreo dovadă clară a faptului că Iranul a început să dezvolte arme nucleare” a declarat Serghei Lavrov, adăugând “Rusia consideră că Iranul nu intenţionează sa atace Israelul cu arme nucleare, mai ales dată fiind compoziţiei demografică a Israelului, care include arabi şi musulmani”
. 

Mesajul subtextual este transparent: întrucât Iranul nu reprezintă o ameninţare nucleară pentru Israel, aşa cum susţin liderii de la Tel Aviv, statul evreu trebuie să se abţină de la atacuri împotriva obiectivelor iraniene.

Declaratiile au fost făcute în contextul în care Rusiei i s-a solicitat să se folosească de relaţiile sale strânse cu Iranul pentru a determina liderii de la Teheran să acţioneze în direcţia agreată de Occident. 

Oficialii de la Tel Aviv consideră că Rusia este singurul stat capabil, în virtutea relaţiilor sale diplomatice, să oprească Iranul de la producerea bombei nucleare, vazută ca o ameninţare pentru Israel. 
Iran şi Israel: războiul declaraţiilor şi capacitatea beligerantă

“Iranul este condus de oameni de un fanatism incredibil. Vreţi ca aceşti fanatici să aibă arme nucleare?” a spus premierul israelian Benjamin Netanyahu, completând, ironic” Am citit în presă că un război cu Iranul ar fi mult mai rău decât sa ai un Iran cu arme nucleare. Unii chiar au spus că un Iran cu arme nucleare ar stabiliza Orientul Mijlociu. Cred că oamenii care au spus asta au stabilit un nou standard pentru stupiditatea umană”
.

“Naţiunea iraniană nu acordă atenţie sioniştilor inculţi care o ameninţă. Iranienii sunt pregătiţi să se apere”
 a declarat preşedintele iranian Mahmoud Ahmadinejad. Pe de altă parte, generalul Mohammad Ali Jafari, comandantul-şef al Gardienilor Revoluţiei, a avertizat că Iranul este pregătit in caz de război şi va distruge statul evreu, iar generalul Amir Ali Hajizadeh, comandantul aviaţiei iraniene, a subliniat că este posibil ca Teheranul să lanseze un atac “preventiv”
 în cazul în care atacul israelian ar părea iminent.

Schimbul de replici războinice între Israel şi Iran este nesfârşit şi în acelaşi registru. 

Rămâne de văzut în ce măsură ar putea, însă, să susţină fiecare dintre cele două părţi, un război efectiv şi care este capacitatea lor beligerantă.

Evidenţierea unor date publice , dar prea puţin scoase în evidenţă, cel puţin pentru că nu sunt la fel de spectaculoase ca declaraţiile războinice transmise de Tel Aviv şi de Teheran,  relevă un altfel de perspectivă a conflictului.

Israelul: probleme strategice şi geopolitice

 Din punct de vedere strategic, Israelul se confruntă cu probleme dintre care pot fi evidenţiate, ca esenţiale, în context: 

- nu poate duce războaie de durată întrucât majoritatea rezerviştilor ar trebui să-şi întrerupă activitatea, blocând, astfel, activitatea economică; 
- retragerea sau purtarea unui război pe teritoriul propriu este imposibilă, întrucât nu are spaţiu în adâncime; 
- nu-şi poate permite pierderi umane nici măcar la nivelul zecilor de mii; 
- în cazul unui război cu Iranul ar trebui să lupte pe mai multe fronturi foarte complicate, întrucât ar implica populaţia civilă din Israel, Palestina şi Liban.
Din punct de vedere geopolitic: 
- administratia democrată a SUA nu susţine ideea atacării teritoriului iranian şi noul mandat pentru Barack Obama adânceşte opţiunea americană; 
- actuala administraţie de la Tel Aviv a făcut să fie puse sub semnul întrebării pacte de neagresiune între ţări arabe şi Israel ,ceea ce, într-un sens profund, înseamnă demersuri destabilizante pentru Orientul Mijlociu;, 
- după mişcările reunite sub numele generic “primăvara arabă”, Orientul Mijlociu se prezintă ca un ansamblu mult mai problematic pentru Israel; 
- o iniţiativă militară contrară opiniei Statelor Unite nu va fi nici acceptată, nici susţinută de Washington.
Iranul: probleme strategice şi geopolitice


Din punct de vedere strategic , Iranul se confruntă cu probleme precum:
- este un stat teocratic, cu tot ceea ce derivă de aici; 
- a pierdut o mare parte dintr-o generaţie în războiul cu Irak şi în urma emigraţiei masive după căderea Şahului; 
- are inamici  puternici în regiune - Arabia Saudită, Turcia, Israelul - pe care, în anumite situaţii, îi forţează, practic, să se alieze;

- nu are potenţial militar pentru a câştiga un război împotriva unei alianţe, chiar dacă la aceasta nu ar participa activ mari puteri  precum SUA; 
- are mari vulnerabilităţi legate de Siria iar previzibila cădere a regimului Al Assad îi va întrerupe legatura directă cu acoliţii în Liban şi Palestina.
Din punct de vedere geopolitic:
- aliatii politici şi/sau militari ai Iranului sunt interesaţi de un război rece în regiune, fiecare din raţiuni individuale dar care converg în acest sens; 
-  din punct de vedere politic si militar, cel puţin deocamdată, se află într-o situaţie specifică necâştigătorului; 

- este predispus la un conflict religios, cu grad ridicat de periculozitate.
Punctarea minimală a problemelor strategice şi geopolitice specifice Israelului, pe de o parte şi Iranului, pe de altă parte, demonstrează, în mod evident, că nici una dintre părţi nu ar putea susţine sau suporta, efectiv, un război, în pofida mesajelor de forţă transmise şi amplificate prin mass media. 

Declaraţii contradictorii ale liderilor israelieni


La sfârşitul lunii octombrie a apărut o sesizabilă discrepanţă între atitudinea lui Benjamin Netanyahu şi cea a lui Ehud Barak faţă de Iran şi faţă de problema iraniană. 


Premierul israelian şi-a conservat tonul vehement la adresa Teheranului susţinând în continuare oportunitatea unui atac împotriva obiectivelor iraniene. Mai mult, într-un interviu acordat publicaţiei Paris Match a contrazis indirect opinia exprimată de Washington, susţinând că o lovitură aplicată de Israel, Iranului ar răspunde intereselor statelor arabe. “După cinci minute de la aplicarea loviturii, în ciuda rezervelor scepticilor, Orientul Mijlociu va răsufla uşurat”
. 
 Benjamin Netanyahu este de părere că Iranul “nu se bucură de popularitate în lumea arabă”, cu precizarea că guvernele unor ţări din regiune  „au înţeles că Iranul înarmat cu arma nucleară va reprezenta un pericol nu numai pentru Israel, ci şi pentru arabi”
.
Pe de altă parte, într-un interviu acordat pentru Daily Telegraph, ministrul israelian al Apărării, Ehud Barak, a declarat că “Iranul şi-a amânat pentru un timp activităţile din cadrul programului nuclear”. 

Mai mult, a subliniat că la baza afirmaţiei sale stau informaţii conform cărora Iranul şi-ar fi redirecţionat aproximativ o treime din uraniul îmbogăţit până la 20% în scopuri paşnice.

Ehud Barak a apreciat că “Teheranul a făcut această mişcare”, printre altele „pentru a câştiga timp” şi „pentru a demonstra Agenţiei Internaţionale pentru Energia Atomică faptul că îşi îndeplineşte obligaţiile asumate”
.
În contextul discrepanţelor sesizate ar putea fi menţionate conex două elemente. 

Conform unui sondaj de opinie efectuat de Universitatea din Tel Aviv şi citat de publicaţia The Independent majoritatea cetăţenilor israelieni se tem că un eventual război cu Iranul riscă să pună în pericol existenţa statului evreu. 
Sondajul a fost efectuat pe fundalul declaraţiilor premierul Benjamin Netanyahu, că Israelul ar putea ataca instalaţiile nucleare iraniene pentru a opri regimul de la Teheran să se doteze cu arme nucleare.
În cazul in care Israelul ar ataca Iranul din cauza programului său nuclear, economia israeliană ar suferi pagube de până la 167 miliarde shekeli (42 miliarde dolari) a estimat firma de cercetare BDI-Coface.
Pagubele economice directe ar urma să se ridice la 47 miliarde shekeli, echivalentul a 5,4% din PIB-ul Israelului în 2011, în timp ce pagubele indirecte ar urma să se cifreze, anual, la 24 miliarde shekeli în următorii 3-5 ani, ca urmare a colapsului activităţilor.

BDI-Coface a subliniat că în urma celor 32 de zile de război cu Libanul, în 2006, ritmul de creştere economică a Israelului s-a redus cu 0,5%. În plus, distrugerile provocate proprietăţilor civile şi infrastructurii au costat economia 1,3% din Produsul Intern Brut, a precizat Reuters.
Deturnarea mediatică şi contrazicerea logicii militare


Analiza,chiar de prim nivel, a ansamblului caracteristicilor problemelor strategice şi geopolitice cu care se confruntă Iranul şi Israelul arată că, în cazul unui război, nu ar exista învingător din cauza capacităţii lor beligerante precare.

Cu toate acestea, ştirile publice din ultima perioadă, incluzând perioada relativ recentă, par a indica o probabilitate sporită de conflict în Orientul mijlociu  sau cel puţin induc o astfel de idee. 
Schimburile dure de replici între premierul israelian şi oficialii iranieni pot duce la concluzia că atacarea Iranului de către Israel ar fi doar o chestiune de săptămâni, urmând contra-riposta dură a Teheranului, incluzând închiderea strâmtorii Ormuz. 
Pe de altă parte însă, situaţia este paradoxală din perspectiva logicii militare: în Orientul mijlociu, din cauza climei, razboaiele se poartă greu şi sunt evitate în perioada decembrie - februarie, care se află foarte aproape. 

Concluzia elementară care se desprinde este că, legat de zona respectivă, sunt avute în vedere altfel de evenimente nepredictibile în urma declaraţiilor. 

Memento:

Faptul că, legat de regiune sunt vizate evenimente nepredictibile din datele aparente, este relevat de deturnarea mediatică internaţională a sensului şi realităţii unei operaţiuni desfăşurate în Golful Persic la mijlocul lunii septembrie. 
Prin intermediul presei - de exemplu, prin Daily Telegraph,s-a anunţat că tensiunile dintre Iran şi Israel au determinat deplasarea multor nave de război, din 30 de ţări, în zona strâmtorii Ormuz, considerându-se că pericolul atacului israelian asupra Iranului şi riposta acestui stat, constând în blocarea strâmtorii, ar putea fi iminente. 
Dincolo de faptul că o astfel de ştire contrazice flagrant o realitate militară de fond , nu poate fi menţinută o forţă multinaţională din 30 de ţări şi şase continente într-un spaţiu precum Golful Persic pentru a se preveni un conflict  israeliano-iranian a cărui declanşare nu poate fi prezumată, ca data exactă o cercetare şi analiză serioase ale ştirilor în evoluţia lor indică, foarte clar, că realitatea este alta decât cea prezentată.
În fapt, în septembrie, deplasarea vaselor de război din 30 de state în Golful Persic a reprezentat exerciţiul IMCMEX 12 (International Mine Countermeasures Exercise). Exerciţiul a fost destinat evidenţierii disponibilităţii şi capabilităţilor militare ale unor state aliate (efectiv sau cu potenţial de a se alia) în sensul de a menţine strâmtoarea Ormuz deschisă, indiferent de intenţiile sau demersurile părţilor beligerante din regiune de a o închide forţat în cazul unui conflict militar sau în cazul unor ameninţări. Exerciţiul a fost conturat, ca idee, în 2011, anunţat în iunie 2012 şi programat pentru septembrie 2012. 
Exerciţiul a început în aceeaşi zi în care şeful Gărzii Revoluţionare din Iran ameninţa să se răzbune pe Ormuz, Israel şi bazele militare americane din zonă dacă ţara sa va fi atacată. 
În acelaşi timp, premierul israelian, Benjamin Netanyahu susţinea că Teheranul are gata „ în proporţie de 90%”
 bomba nucleară. 
Foarte vocal  şi, desigur, preluat de mass media cu impact internaţional , şeful guvernului de la Tel Aviv cerea Statelor Unite să impună Iranului „o linie roşie”, pe care Teheranul să nu o depăşească dacă vrea să evite războiul. „Cred că acest lucru ar reduce riscul unui conflict militar, deoarece, dacă ei vor şti că există o limită, un punct în îmbogăţirea uraniului sau în alte activităţi nucleare, de care nu au voie să treacă fără să existe consecinţe, atunci nu vor trece”
.
Potrivit The New York Times preşedintele american Barack Obama nu a fost de acord cu Benjamin Netanyahu în urma unei convorbiri telefonice care a durat timp de o oră. 

La fel de vocal, premierul israelian, Benjamin Netanyahu avea să reitereze după câteva zile la tribuna ONU metafora „liniei roşii clare” care trebuie impusă activităţilor iraniene de îmbogăţire a uraniului, subliniind că timpul exercită presiuni. 

„În faţa unei linii roşii clare, Iranul va ceda” a insistat Benjamin Netanyahu într-un discurs intens mediatizat.
“Timpul ne presează, este foarte târziu" iar “calendarul nuclear iranian nu aşteaptă" şi, fiind vorba “de supravieţuirea” statului său, are convingerea că este “dator să vorbească” mai ales că “viitorul lumii este în joc” şi “nimic nu ne poate periclita mai mult viitorul ca un Iran dotat cu arme nucleare” a insistat Benjamin Netanyahi..

Stabilind o paralelă între Iran ca putere nucleară şi “al-Qaida înarmată cu bombe atomice” ,premierul israelian a întrebat, retoric, punând  apoi concuzia: "Cine va fi în siguranţă în Orientul Mijlociu? În Europa? În America?"."Singurul mod prin care putem evita totul este să împiedicăm Iranul să adune suficient uraniu îmbogăţit pentru a fabrica o bombă”
.

Pentru a fi mai elocvent la tribuna ONU, premierul israelian şi-a subliniat discursul prin schema unei bombe, pe care a trasat o linie roşie.

O dovadă în plus a faptului că Washingtonul ia distanţă de modul în care abordează premierul israelian soluţia iraniană este faptul că preşedintele american Barack Obama nu s-a întâlnit cu Benjamin Netanyahu aflat la New York la Adunarea Generală a ONU, a precizat The Washington Times. 
Pe de altă parte, Departamentul american al Apărarii insista , acoperit însă de zgomotul mediatic, care clama ameninţarea războiului , că exerciţiul din Golful Persic nu a vizat Iranul sau o altă ţară. „Acest exerciţiu nu se desfăşoară ca răspuns la o ameninţare anumită sau o situaţie specifică”
 ,declara locotententul Greg Raelson, din Flota americană a 5-a din Bahrain. 
Miza reală: preţul resurselor energetice
Identificarea deturnării mediatice privitoare la scopul şi sensul deplasării forţei multinaţionale în Golful Persic, cu relativ scurt timp în urmă, mijlocul lunii septembrie, demonstrează că nu se are în vedere un război împotriva Iranului, indiferent de suspiciunea puternică legată de derularea programului său nuclear, ci altceva. 
Este vorba despre consolidarea unor coordonate geopolitice, pe de o parte, şi pe de altă parte, de ocuparea unor poziţii favorabile în marele război al începutului de Mileniu III: războiul energetic, al resurselor, în care preţul petrolului este un element de maximală importanţă. 
Faptul că miza replicilor, ameninţărilor sonore generale şi a deturnării mediatice specifice de la mijlocul lunii septembrie este de fapt războiul energetic, al resurselor, e denotat de ceea ce s-a petrecut pe un alt plan în timpul exerciţiului din Golful Persic prezentat insistent prin mass media ca fiind preambului războiului Iran-Israel. 


În timp ce navele de război din flotilele a 30 de state efectuau exerciţiul   în apropierea strâmtorii Ormuz, ministrul iranian al Petrolului Rostam Qasemi, declara că preţul ţiţeiului ar trebui să ajungă la cel puţin 150 de dolari/baril. 
„În timpul iernii, preţul petrolul creşte totdeauna. Prin urmare, este normal să se înregistreze o creştere a preţurilor şi în acest an” a afirmat Rostam Qasemi, conform Reuters. 

La randul său, Mohammad Ali Khatibi, reprezentantul Iranului în board-ul Organizaţiei Ţărilor Exportatoare de Petrol (OPEC), a afirmat că economiile occidentale nu vor fi „supărate” de „câţiva dolari” în plus. 

La o zi după demararea exerciţiului în preajma strâmtorii Ormuz ,subiect  al deturnării mediatice , preţul ţiţeiului Brent (de pe piaţa britanică) era de 116 dolari/baril, sensibil aproape de nivelul maximal atins în ultimele patru luni. 

De la întâlnirea OPEC din luna iunie preţul petrolului s-a majorat cu peste 20%, în pofida dificultăţilor economice la nivel mondial. 
Tensiunile din Golf au ţinut preţul petrolului peste pragul de 100 de dolari pe baril. 
La sfârşitul lunii octombrie, ca efect al uraganului Sandy care a lovit coasta de Est a Americii, preţul petrolului a scăzut până la cel mai redus nivel din ultimele patru luni pe fondul speculaţiilor potrivit cărora închiderea unor rafinării din SUA va alimenta stocurile de profil aflate deja la un nivel ridicat. Stocurile de ţiţei din Statele Unite au depăşit în acel moment 370 de milioane de barili, nivelul fiind cel mai ridicat din ultimi 30 de ani.
Cotaţia petrolului brut West Texas Intermediate cu livrare în decembrie a scăzut cu 2, 23 dolari (2,6%) la 84,86 dolari/baril la New York Mercantile Exchange.
La ICE Futures Europe din Londra, cotaţia petrolului Brent cu livrare în decembrie a coborât cu 2,49 dolari (2,3%) la 105,68 dolari/baril , fiind cel mai redus nivel din 31 iulie.  
Referitor la ipoteza blocării strâmtorii Ormuz conform The New York Times, experţii în energie precizează că şi o blocadă parţială a acesteia ar putea duce la creşterea preţului petrolului cu 50 de dolari pe baril sau mai mult, în câteva zile, ceea ce ar antrena rapid creşterea preţului combustibililor.
Strâmtoarea Ormuz este controlată de Gărzile Revoluţionare din Iran, înfiinţate după Revoluţia Islamică din 1979. Acestea  numără 125.000 de militari. Spre deosebire de armata iraniană, Gărzile Revoluţionare folosesc tactici de gherilă. 

Presa din Rusia prezintă o viziune diferită de cea a analiştilor occidentali care consideră că ameninţările Iranului sunt cele care în principal duc la explozia preţului petrolului.

Russia Today îl citează pe Karen Kwiatkowski, locotenent în retragere al US Air Force care,referindu-se la războiul declaraţiilor,a afirmat “Desigur, se lucrează cu Israelul în acest scop. Când preţul petrolului scade - înteţiţi focul”

Ofiţerul american în retragere mai consideră că tensiunile dintre Iran şi SUA sunt parte a unei strategii pe termen lung, menită să reducă dependenţa SUA de petrolul din Golf. “Într-un sens strategic, ameninţările periodice cu 
închiderea sau limitarea accesului în strâmtoarea Ormuz  pentru o perioadă de timp intensifică efortul de a căuta rute alternative”
. 

În trecut iranienii au mai folosit strategia restrângerii accesului în strâmtoarea Ormuz. În anii 1980 Iranul a atacat tancurile petroliere kuweitiene care transportau petrol irakian. În replică, administraţia Reagan a pus navele Kuweitului sub pavilion SUA şi le-a oferit escortă din partea navelor de război americane. Iranul a făcut pasul înapoi.

În altă ordine de idei, Karen Kwiatkowski afirmă că SUA nu au în vedere o acţiune armată împotriva Iranului, nepunându-se problema unei abordări asemenătoare cu cele din cazurile Afganistan şi Irak. “Ar fi o pierdere pentru SUA. Iranul este un teren foarte diferit. Nu este o pradă uşoară”
. 

În octombrie, presa a preluat o declaraţie de “tip mesaj”  care de obicei are valoare de semnal pentru o viitoare creştere a preţului petrolului 

Iranul a transmis că va opri exporturile de petrol dacă presiunile occidentale continuă şi că există un plan alternativ care permite economiei iraniene să reziste şi fără a vinde ţiţei.

“Dacă sancţiunile se intensifică, suntem pregătiţi să sistăm complet exporturile de petrol”
 a subliniat ministrul iranian al Petrolului.

Afirmaţia este parte a unei serii de ameninţări cu măsuri pe care Teheranul le poate lua împotriva Occidentului, din care face parte şi închiderea strâmtorii Ormuz, esenţială pentru traficul cu petrol dinspre statele arabe înspre clienţii occidentali.

În prezent Iranul continuă sa producă zilnic aproximativ 4 milioane de barili, cantitate considerabilă în condiţiile sanctiunilor impuse de UE. 
Anterior, Fondul Monetar Internaţional estimase că preţul petrolului ar putea creste cu 20%-30% dacă Iranul va opri exporturile de ţiţei ca urmare a sancţiunilor. Potrivit FMI, sancţiunile împotriva Teheranului “ar putea fi echivalente cu un embargou petrolier”

Cea mai puternică economie a lumii, afectată de un dezastru natural

În noaptea de 29 octombrie  coasta de Est a Statelor Unite ale Americii era lovită de uraganul Sandy, considerat unul dintre cele mai mari care s-a abătut vreodată asupra SUA. 


Din cauza uraganului Sandy zece state din SUA au declarat stare de urgenţă, ceea ce înseamnă afectarea creşterii economice a ţării în acest trimestru. 

În regiunea dintre New York şi Washington Produsul Intern Brut se ridică la aproximativ 2,5 trilioane dolari. În fiecare zi în care activităţile au fost blocate, s-au înregistrat pierderi de aproximativ 10 miliarde dolari, potrivit lui Mark Zandi, economist şef la Moody's Analytics. 

Peter Morici de la Universitatea din Maryland a estimat pierderile cauzate de uraganul Sandy între 35-45 de miliarde dolari, la care se adaugă cheltuieli în valoare de aproximativ 36 de miliarde dolari pentru reconstrucţie, menţionează Reuters. 
Anul trecut,daunele cauzate de uraganul Irene s-au ridicat la 20 de miliarde dolari. 
În 2005, uraganul Katrina a produs pagube de aproximativ 100 de miliarde dolari, iar economia americană a înregistrat o scădere în trimestrul de după dezastrul din New Orleans.

Stare de urgenţă în aşteptarea uraganului Sandy

Conform AFP sâmbătă 27 octombrie la apropierea uraganului Sandy (care avea să se abată asupra coastei de Est a SUA luni 29 octombrie) a fost decretată starea de urgenţă în patru state americane. Uraganul Sandy lovise deja Cuba, Jaimaica şi Haiti, unde provocase pagube importante, şi moartea a 41 de persoane.

Uraganul Sandy afectase grav Caraibele, unde au murit 66 de persoane.

Autorităţile din New York, Maryland, Pennsylvania, Virginia şi Carolina de Nord au impus starea de urgenţă, iar locuitorii au fost sfătuiţi să îşi protejeze locuinţele cu ajutorul sacilor cu nisip.

La New York, primarul Michael Bloomberg a propus închiderea sistemului de transport public, măsură care nu a mai fost luată decât în 2011, odată cu sosirea uraganului Irene.
Sute de zboruri, anulate

Sute de zboruri au fost anulate încă de duminică 28 octombrie pe aeroporturile din New York, cel mai mare oraş din Statele Unite şi din alte oraşe de pe coasta de est în aşteptarea uraganului Sandy. 

Air France a anulat toate zborurile prevăzute pentru luni 29 octombrie către New York şi Washington, în timp ce companiile americane au anulat sute de zboruri interne.

Tot luni 29 octombrie mii de britanici au fost nevoiţi să renunţe la călătoriile către Statele Unite în plină perioadă de vacanţă şcoalară în Marea Britanie. Astfel, 59 de zboruri , 47 de plecări şi 12 sosiri , au fost anulate în total pe aeroportul londonez Heathrow.

După ce uraganul a atins costa de Est a Statelor Unite, Compania British Airways anulat 11 legături dus-întors cu coasta de Est a Statelor Unite ,  în special zboruri către sau dinspre aeroproturile din New York JFK, Newark, Washington, Baltimore şi Philadelphia.

Virgin Atlantic a anulat marţi 30 octombrie zborurile către şi dinspre New York, Washington şi Boston.

Cum s-au pregătit americanii

Cu o zi înainte ca uraganul Sandy să se abată asupra coastei de Est a Statelor Unite, aproape 400.000 de persoane aveau să fie evacuate din New York. 

Au existat numeroase adăposturi în zonele expuse. Oamenii au avut la dispoziţie numere de telefon la care au putut apela în caz de necesitate. Mulţi au încercat să se protejeze acoperind ferestrele cu placaj. 

În magazine s-a produs aglomeraţie, s-au cumpărat mari provizii de apă şi mâncare. Au mai fost achiziţionate lanterne, lumânări şi chiar lemne , prezumându-se întreruperea electricităţii, aşa cum s-a şi întâmplat în cazul fiecărui uragan.

Şcolile au fost închise. 

Reacţia preşedintelui american anterior declanşării uraganului

Uraganul Sandy poate avea consecinţe dezastruoase pentru nord-estul Statelor Unite a avertizat luni 29 octombrie preşedintele american Barack Obama, într-o intervenţie televizată El le-a atras atenţia compatrioţilor săi că aceasta este o furtună "importantă şi puternică".

Într-o scurtă intervenţie susţinută după o reuniune de criză la Casa Albă, Barack Obama le-a cerut locuitorilor din zonele ameninţate să se supună fără comentarii ordinelor autorităţilor locale, în special privind evacuările. “Mesajul cel mai important pe care vreau să-l transmit acum publicului este următorul: vă rog, ascultaţi de autorităţile locale, atunci când vă spun să evacuaţi zona, trebuie să o evacuaţi. Fără întârziere. Nu vă gândiţi. Nu discutaţi instrucţiunile care vi se dau” a declarat preşedintele american. “Este o furtună periculoasă şi ar putea avea consecinţe potenţial mortale dacă oamenii nu trec la acţiune suficient de repede”
 a avertizat Barack Obama.

Preşedintele a dat asigurări că nu este preocupat de consecinţele pe care uraganul le-ar putea avea asupra alegerilor. "Prioritatea este să acţionăm astfel încât să salvăm vieţi" a declarat Barack Obama, care şi-a suspendat de facto,în dimineaţa de luni 29 octombrie, participarea la campanie pentru a se întoarce la Washington cu scopul de a coordona reacţia statului federal în faţa uraganului. El a precizat că serviciile de urgenţă sunt pregătite să intervină, dar şi-a avertizat de asemenea compatrioţii că o revenire la normal va fi o operaţiune de durată.

Oraşul New York era paralizat, luni 29 octombrie, pregătindu-se într-un calm ireal să înfrunte monstruosul uragan Sandy. 
Străzile erau goale şi măturate de ploi, iar transporturile în comun şi atracţiile turistice fuseseră întrerupte, a relatat AFP.

Bursa din New York, închisă

Anterior momentului în care uraganul Sandy lovea coasta de Est a Statelor Unite (acest lucru având să se întâmple în noaptea de luni 29 octombrie) s-a anunţat că pieţele de capital şi de opţiuni din Statele Unite aveau să fie închise în perioada 29-30 octombrie, ca urmare a temerilor autorităţilor de reglementare, operatorilor burselor şi traderilor privind integritatea pieţelor în faţa dezastrului natural. Iniţial, Wall Street s-a pregătit să respecte programul de lucru pentru luni 29 octombrie, însă cu personal redus, cazat în hoteluri în apropierea locurilor de muncă şi cu susţinerea birourilor companiilor din alte oraşe. Totuşi, participanţii în piaţă şi autorităţile de reglementare au decis să închidă Bursa, întrucât uraganul face dificilă asigurarea siguranţei angajaţilor, potrivit CNBC.  
Băncile de pe Wall Street şi-au activat planurile de urgenţă, pregătite după atacurile de la 11 septembrie 2001. Au cazat la hotel angajaţii esenţiali, inclusiv unii traderi şi s-au bazat în principal pe personalul care locuieşte în apropierea sediilor. 
Pieţele de obligaţiuni urmau sa se deschidă normal, în dimineaţa de luni 29 octombrie, dar să se închidă la prânz.
Sistemul de transport în comun din New York a fost închis în seara de duminică 28 octombrie, zeci de mii de angajaţi fiind obligaţi de situaţie să rămână acasă. Aproximativ 8,5 milioane de persoane folosesc zilnic sistemul de transport al Autorităţii Metropolitane de Tranzit.
Stare de “catastrofă majoră”
Barack Obama a decretat, în dimineaţa zilei de marţi 30 octombrie, stare de "catastrofă majoră" în statul New York, după ce uraganul Sandy a făcut ravagii pe coasta de est a Statelor Unite, inundând o mare parte din Manhattan.

Cel puţin 50 de persoane au fost ucise în Statele Unite ale Americii şi una în Canada din cauza rafalelor de vânt violente şi inundaţiilor puternice provocate de trecerea uraganului Sandy, conform unui bilanţ prezentat de autorităţi. Cincisprezece persoane au murit în statul New York, a anunţat pe Twitter guvernatorul statului Andrew Cuomo. Dintre acestea 10 au murit în oraşul New York, afectat grav de uragan, a precizat primarul oraşului Michael Bloomberg în cadrul unei conferinţe de presă. Două persoane, dintre care şi un pompier, şi-au pierdut viaţa în statul Connecticut, a anunţat guvernatorul Dan Malloy. 

Alte trei persoane şi-au pierdut viaţa în New Jersey, printre care mama şi tatăl a doi copii, toţi aflaţi la bordul unei maşini peste care s-a prăbuşit un copac. Cei doi copii au scăpat nevătămaţi, a afirmat guvernatorul Chris Christie. 

În Pennsylvania , patru persoane au fost ucise. 
În Maryland, o femeie a murit după ce a fost lovită de un copac, în timp ce în Virginia de Vest, unde a nins abundent în zona de munte, o femeie în vârstă de 48 ani şi-a pierdut viaţa într-un accident auto. 
O femeie, membru al echipajului HMS Bounty - care s-a scufundat în largul Carolinei de Nord - a murit la spital. Căpitanul navei a fost dat dispărut. 
Decizia luată de preşedintele Obama, de a decreta stare de catastrofă majotă în statul New York “permite accesul la fondurile federale al persoanelor afectate în comitatele Bronx, Kings, Nassau, New York, Richmond, Suffolk şi Queens”
 s-a precizat într-un comunicat al Casei Albe. Stare de castastrofă majoră a fost decretată şi pentru New Jersey. 

La New York efectele uraganului au fost cele mai dure. East River şi Hudson River au inundat tunelurile. Rafalele de vânt puternice şi ploile torenţiale s-au abătut asupra oraşului, căderile de apă au dus la inundarea străzilor sudului Manhattan-ului, în sectorul Battery Park, a unei părţi din cartierului Chelsea şi mai multor străzi din est. "Partea de jos a Manhattanului este complet acoperită de apa mării. Nu exagerez. Apa pătrunde în tunelul Battery" scria Howard Glaser, directorul de operaţiuni pentru statul New York şi consilierul guvernatorului Andrew Cuomo pe contul său de Twitter.
De asemenea jumătatea de sud a Manhattanului a rămas în beznă în urma întreruperii electricităţii. 

Preşedintele SUA Barack Obama a fost ţinut la curent toată noaptea în legătură cu evoluţia Uraganului Sandy, discutând cu autorităţile din New York şi New Jersey, principalele state afectate de ciclon, anunţa un oficial de la Casa Albă. “În cursul nopţii, preşedintele a fost informat în legătură cu Uraganul Sandy”.”Preşedintele a ţinut legătura cu guvernatorul statului New York, Andrew Cuomo, cu cel din New Jersey, Chris Christie, şi cu primarul din New York, Michael Bloomberg”
 adaugă el.
Barack Obama şi-a întrerupt campania electorală în dimineaţa zilei de luni 29 octombrie din cauza Uraganului Sandy cu o săptămână înaintea scrutinului prezidenţial din 6 noiembrie. 

Reactoare nucleare oprite

Două reactoare nucleare au fost oprite în estul Statelor Unite din cauza intemperiilor şi pagubelor provocate de trecerea uraganului Sandy.

Un reactor nuclear a fost scos din funcţiune marţi 30 octombrie în statul New Jersey. Situat la Hancocks Bridge, pe marginea râului Delaware, reactorul Salem 1 a fost închis când patru dintre cele şase pompe ale sale de circulaţie a apei au încetat să funcţioneze, a precizat societatea Public Service Electric and Gas (PSEG), adăugând că reactorul vecin de la Hope Creek funcţiona normal.

“Centrala este în prezent stabilă” a afirmat societatea într-un comunicat publicat la ora 05.00 GMT (07.00, ora României). Contactat în jurul orei 12.00 GMT (14.00, ora României), un purtător de cuvânt al companiei a confirmat pentru AFP că reactorul era în continuare oprit, fără a face alte precizări.

Un alt reactor, situat la circa 50 de kilometri nord de New York, pe marginea râului Hudson, a fost de asemenea oprit în noaptea de 29/30 octombrie, după cum a anunţat operatorul său pe Twitter, făcând referire la "probleme la reţeaua electrică externă". Nu există niciun “risc pentru public” sau pentru angajaţi, a precizat societatea Energy, care administrează centrala de la Indian Point.

Incendiu devastator

Cincizeci de locuinţe au fost distruse într-un incendiu în cartierul Queens din New York, afectat puternic de uraganul Sandy, au anunţat marţi 30 octombrie pompierii. Peste 50 de locuinţe au fost “complet distruse”
 a transmis New York Fire Department pe pagina sa de Twitter, fără a preciza dacă incendiul este legat sau nu de uraganul care a traversat coasta de nord-est a Statelor Unite.

Aproximativ 500.000 de persoane dintre cei 8,2 milioane de locuitori au New York-ului s-au confruntat cu pene de electricitate în urma creşterii nivelului apelor şi a rafalelor violente de vânt care au măturat oraşul.

Inundaţiile au afectat sediul Consiliului de Securitate

Inundaţiile provocate de uraganul Sandy au afectat sediul Consiliului de Securitate ONU din New York, au anunţat surse diplomatice.
Ambasadorii celor 15 state membre ale Consiliului de Securitate ONU s-au mutat în vederea organizării unei reuniuni de urgenţă pentru prelungirea mandatului Misiunii Uniunii Africane în Somalia.

Sediul Consiliului de Securitate ONU este situat la subsolul clădirii Naţiunilor Unite din New York în apropierea Râului East, care a ieşit din matcă din cauza uraganului.

“Există daune provocate de apă”
 a declarat un purtător de cuvânt al ONU, Farhan Haq, fără a oferi detalii.

Efecte electorale
Conform unui comentariu CNN, uraganul care a lovit coasta de Est a Statelor Unite ameninţă să facă ravagii şi în ceea ce priveşte alegerile prezidenţiale, candidaţii la Casa Albă aflându-se în faţa unui test.

Experţii în ştiinţe sociale au studiat impactul fenomenelor meteorologice extreme asupra alegerilor în cursul istoriei Americii, un exemplu fiind modul în care Uraganul Andrew din Florida a afectat cursa din 1992 dintre George H.W. Bush şi Bill Clinton.

Situaţia din octombrie 2012 i-a oferit lui Barack Obama posibilitatea de a demonstra că poate gestiona criza provocată de dezastrul natural într-o manieră de excepţie..

În acelaşi timp, Mitt Romney a fost obligat de situaţie să se limiteze la a urmări modul în care americanii interpretează reacţiile lui Barack Obama, întrucât orice declaraţie din partea lui ar putea fi percepută cu uşurinţă ca fiind de natură politică.

Furtuna a determinat schimbarea strategiilor de campanie pe termen scurt. Atât tabăra democraţilor cât şi cea a republicanilor şi-au anulat evenimente programate în state-cheie precum Virginia. Echipa de campanie a lui Mitt Romney a fost nevoită să regândească rapid anumite sloganuri într-o serie de state, astfel încât acestea să fie potrivite momentului.

Uraganul Sandy a avut un puternic impact şi asupra presei, care s-a concentrat pe fenomenele atmosferice. Acest fapt a dat candidaţilor mai puţin spaţiu şi timp pentru a influenţa evenimentele politico-electorale.
Barack Obama şi Mitt Romney criticaţi, în egală măsură, de ecologişti
Ecologiştii îi critică pe Mitt Romney şi Barack Obama pentru că ignoră problema încălzirii climatice

Foarte discreta candidată a ecologiştilor la Casa Albă, Jill Stein, le-a reproşat luni 29 octombrie, contracandidaţilor săi, Mitt Romney şi Barack Obama, că nu au abordat problema încălzirii climatice atunci când Statele Unite se confruntau cu pericolul apropierii uraganului Sandy.

"Republicanii, asemeni democraţilor, vorbesc despre alegerea candidaţilor lor ca şi cum ar fi sfârşitul lumii; probabil au dreptate"
 a declarat candidata ecologiştilor la preşedinţia Statelor Unite. "Uraganul Sandy nu este prima avertizare pe care am primit-o. Aşteptăm următoarea ameninţare pentru a ne întoarce în cele din urmă spre o economie verde" a continuat ea într-un comunicat.

Terra a înregistrat o serie de temperaturi record în cursul ultimului deceniu, anul 2012 fiind recunoscut drept cel mai călduros din istoria Statelor Unite. Numeroşi experţi au prevenit că încălzirea climatică va determina o intensificare a temperaturilor, inundaţiilor şi secetei.

În timpul conferinţei pe tema climei de la Copenhaga în 2009, preşedintele Barack Obama a promis reducerea emisiilor de dioxid de carbon cu 17% până în 2020. Propunerea a fost, însă, blocată de senatorii republicani.

În timpul campaniei, Mitt Romney a ridicat semne de întrebare asupra responsabilităţii umane privind încălzirea climatică şi a promis că, în cazul în care va fi ales, va retrage autorităţilor federale de reglementare dreptul de a reduce emisiile provenite de la centralele pe cărbune.

Candidata ecologiştilor americani îl acuză pe candidatul republican că “este vocea industriei", denunţând totodată politica energetică a lui Barack Obama care doreşte să fie "mai presus de orice", întrucât susţine creşterea extracţiei de cărbune şi petrol în Statele Unite.

Candidatul democrat Barack Obama s-a arătat mirat, în cadrul unui interviu pentru postul MTV, că problema încălzirii climatice nu a fost abordată în dezbateri. Preşedintele în exerciţiu a prezentat un bilanţ pozitiv al administraţiei sale în materie de mediu, recunoscând însă că "nu merge atât de repede precum ar trebui". "Este o problemă pe care generaţiile viitoare vor trebui să o gestioneze mult mai bine decât vechea gardă" a afirmat Barack Obama.

Pagube de zeci de miliarde de dolari. Opinii analitice

Mai moderaţi decât specialiştii de la Moody's Analytics, analiştii Bloomberg au apreciat doar că impactul economic al uraganului Sandy va depăşi 20 de miliarde de dolari, în mare parte din cauza pagubelor provocate în New York, cel mai populat oraş american,
Suma va include pierderi asigurate de circa 7-8 miliarde de dolari, a declarat Charles Watson, director pentru cercetare şi dezvoltare la Kinetic Analysis Corp, companie de analiză a riscurilor. O mare parte din nota de plată rămasă va fi preluată de oraşe şi state pentru reparaţiile necesare infrastructurii, a precizat. "Cred că impactul în sectorul public este extrem de mare"
 a afirmat Charles Watson. 

Companiile aeriene au blocat la sol 12.500 de zboruri, în timp ce bursele au fost închise două zile consecutiv din cauza condiţiilor meteo , pentru prima dată începând din 1888. Valurile uriaşe şi ploile puternice au inundat instalaţii electrice şi au închis sectorul financiar din New York. Compania de utilităţi din New York, Consolidated Edison, a oprit alimentarea cu electricitate pentru mai multe zone din Manhattan, inclusiv Wall Street, şi Brooklyn.

Înainte de a atinge uscatul, uraganul a cauzat întreruperea curentului electric pentru 2,1 milioane de locuinţe şi afaceri, potrivit unor rapoarte ale companiilor de utilităţi. Pierderile mari pentru infrastructura publică vor fi similare, într-o bună măsură, cu cele ale uraganului Katrina, care a inundat New Orleans în 2005, a apreciat Charles Watson. Uraganul Katrina a fost, până acum, dezastrul natural cu cele mai mari costuri pentru SUA, pagubele fiind de 41 de miliarde de dolari doar pentru proprietăţi asigurate, potrivit Insurance Information Institute.

Anterior, compania Eqecat, specializată în modele de risc pentru situaţii de dezastru, a estimat pagube de până la 20 de miliarde de dolari din cauza uraganului, din care 5-10 miliarde de dolari asigurate.

Uraganul ar putea diminua PIB-ul Statelor Unite, în trimestrul al patrulea, cu 0,1-0,2 puncte procentuale, întrucât scad cheltuielile pentru servicii precum restaurantele afirmă Mark Vitner, analist la Wells Fargo Securities. Economia SUA, cu un PIB anual de 13.600 de miliarde de dolari, a crescut cu 2% în trimestrul al treilea.

Inundaţiile au forţat închiderea aeroportului John F. Kennedy din New York. Celelelate două aeroporturi importante din regiune, Newark Liberty International şi La Guardia, au fost, de asemenea, închise.

Uraganul a blocat la sol aproximativ 15% din zborurile SUA începând cu 27 octombrie până când uraganul a atins coasta de Est a Statelor Unite, arată date ale firmei de cercetare FlightStats.
Retail-ul este considerat unul din principalii indicatori ai mersului economiei, iar vânzările dinaintea urganului Sandy, când americanii au asaltat magazinele pentru a-şi face stocuri cu produsele de bază, au mai redus din declinul acestui sector din ultima perioadă.  Totuşi, Evan Gold, vicepreşedinte senior la Planalytics, firmă care consiliază companiile în problemele legate de starea meteo, este mai puţin optimist, mai ales că uraganul Sandy a lovit SUA aproape de sezonul de vânzări pentru sărbătorile de iarnă. 
Economistii susţin că este greu de estimat impactul general al uraganului Sandy. De exemplu, Bursa din New York a fost închisa două zile la rând, o premieră în acest secol, fiind imposibil de stabilit, deocamdată, care sunt pierderile cauzate de tranzacţiile care ar fi putut fi efectuate în acest răstimp.  “Datele economice lunare vor fi mai volatile. Vânzările de retail, vânzările de maşini, producţia industrială, toate vor fi afectate” a apreciat Mark Zandi. “Restaurantele au de suferit, dar magazinele alimentare au de câştigat. Magazinele generale vor înregistra pierderi, dar cele online vor avea un impuls
” a adăugat el. Dacă în urma uraganului se vor constata pagube la infrastructuri importante,rafinării, turnuri de telefonie mobilă, gări, porturi sau aeroporturi, atunci pagubele economice vor fi mult mai mari şi mai greu de acoperit. 

Analiştii sunt de părere că uraganul Sandy ar putea cauza cele mai mari pierderi pentru companiile de asigurări. Uraganul generează probleme şi pentru guvernele locale, care trebuie să cheltuiască sume extrem de mari pentru protecţia cetăţenilor şi pentru reparaţii.

Preţul petrolului a atins un minim pentru ultimele patru luni
Barilul de petrol s-a tranzacţionat, în 30 octombrie, la New York la aproape minimul  din ultimele patru luni, tendinţa indicând cea mai mare scădere lunară începând din mai. Scăderea s-a înregistrat după ce şase rafinării situate pe coasta de Est a SUA au redus sau chiar au sistat producţia din cauza uraganului Sandy, potrivit Bloomberg.  Cele şase rafinării din zona vizată produc zilnic 1,22 de milioane de barili din capacitatea regională totală zilnică de 1,29 de milioane de barili.
De asemenea, porturile din New York, New Jersey, Baltimore, Long Island, Delaware Bay şi Connecticut au fost închise, blocându-se astfel, accesul la mai multor nave petroliere care alimentează rafinăriile.

Contractele futures pe petrol au scăzut cu până la 0,5% în urma închiderilor de rafinării - sau reducerilor producţiei - operate de companiile Phillips 66, Hess Corp, NuStar Energy şi PBF Energy. 

Preţul benzinei a coborât după ce a atins luni maximul a aproape două săptămâni. "Se va pierde o parte din cerere în urma închiderii rafinăriilor, iar aceasta este o estimare uşor precaută. Spre deosebire de zona Golfului Mexic, nu există însă producţie de petrol care să fie afectată, astfel că impactul asupra aprovizionării va fi minim"
 a declarat Harry Tchilinguirian, şef pentru strategie pe piaţa materiilor prime la BNP Paribas, Londra.

Contractele au închis şedinţa la 85,54 dolari, minimul începând cu 10 iulie. Preţurile au scăzut cu 7,1% în octombrie şi cu 13% la nivel anual.

Preţul petrolului Brent cu livrare în decembrie a scăzut 10 cenţi pe piaţa din Londra la 109,34 dolari. Benzina cu livrare în noiembrie la New York a scăzut cu 1,6 cenţi la 2,74 dolari pe galon (1 galon-3,78 litri). 
Efecte negative pentru industria automobilistică


După trecerea uraganului Sandy prin Maryland, două fabrici sunt obligate de situaţie să încetinească ,poate chiar să stopeze producţia de motoare, componente şi transmisii. 

În fapt, Volvo Trucks, care furnizează propulsoare pentru camioanele Mack şi produce transmisii pentru mai multe modele Chevrolet şi Cadillac aşteaptă o reducere semnificativă a cererii. Potrivit estimărilor, vânzările ar putea scădea cu până la 300.000 de unităţi. 


Alte fabrici în dificultate se află în statul Virginia. 

Compania de consultanţă Walds Auto apreciază că mărcile BMW, Wolkswagen şi Mercedes se vor resimţi economic ca urmare a uraganului Sandy. Înlăturarea efectelor uraganului va presupune şi noi tactici de adaptare a climatului pentru vânzările în zonă, declară specialiştii. 

Avertisment al experţilor în climatologie

Furtunile care afectează în prezent diverse regiuni ale continentului american precum uraganul Sandy sau ploile torenţiale din Argentina, reprezintă semnul schimbărilor climatice care se vor agrava, au avertizat luni 29 octombrie cei aproape 100 de oameni de ştiinţă, experţi şi oficiali guvernamentali din 14 ţări, care au participat la conferinţa internaţională "Inter-climat 2012" desfăşurată la Lima. Scopul reuniunii: examinarea progreselor realizate în integrarea schimbării climatice în procesele de dezvoltare şi în sectoarele economice.
"Aceste furtuni reprezintă un semnal de alarmă şi chiar dacă acest lucru pare un pic catastrofic, adevărul este că impactul (schimbărilor climatice) este deja foarte grav şi nu poate decât să se agraveze pe viitor"
 a declarat Adrian Fernandez, biolog mexican specialist în domeniul climatic. În opinia lui Adrian  Fernandez "ceea ce s-a făcut este insuficient în orice parte a lumii" şi "situaţia este presantă, ca timp".
Nicholas Stern, expert britanic, a anunţat într-o videoconferinţă că “plata ignorării efectelor schimbării climatice se va traduce printr-o creştere a temperaturii în lume care va agrava situaţia”.
Uraganul Sandy, format în Atlantic, este de categoria 1 pe scara Saffir-Simpson care are cinci nivele  şi a suflat pe o întindere foarte mare, de cel puţin 800 de kilometri, potrivit Centrului naţional pentru uragane, cu sediul la Miami. Este o combinaţie fără precedent de furtună tropicală gigantică şi front de aer rece din nord, amplificată şi de mare, întrucât a fost lună plină, de unde şi denumirea de "Frankestorm". În astfel de situaţii pot fi anticipate la impactul cu ţărmul ploi torenţiale, vânt puternic şi ninsori.
O paranteză: americanii îşi păstrează simţul umorului şi în momente critice


Chiar dacă uraganul Sandy a făcut ravagii în Statele Unite, americanii nu au renunţat la simţul umorului şi fac “haz de necaz” de "Frankenstorm" , cum au numit uraganul care le-a furat Halloween-ul asa cum Grinch le-a furat Craciunul.

Internautii precizau că “nu e de glumă” cu un dezastru natural, însă, pe de altă parte, au postat pe reţelele de socializare şi pe bloguri imagini în care au ironizat uraganul Sandy şi isteria generală creată de teribilul fenomen natural.
Monumentul simbol al Americii, Statuia Libertăţii, a fost miezul multor ironii de pe Internet. După ce a fost închisă timp de un an pentru renovari, uraganul Sandy a amânat redeschiderea ,spuneau, amuzându-se, internauţii

Ironiile au ţintit şi alte domenii, precum transportul aerian “Sandy le dă companiilor aviatice scuza excelentă de a avea aceleaşi întârzieri ca de obicei” afirma un internaut.
Pornind de la pretextul că americanii şi-au făcut provizii mari în această perioadă, altii acuză, în glumă, că uraganul Sandy este de fapt o conspiraţie între meteorologi şi supermarketuri. 
“Sandy e o femeie cu adevărat rea. Urlă când vine şi când pleacă, îţi ia şi casa” a comentat, cu umor, un alt internaut.
. 
După uraganul Sandy, stare de urgenţă în Haiti

Guvernul din Haiti a decretat miercuri 31 octombrie stare de urgenţă în întreaga ţară, care a fost grav afectată de uraganul Sandy, s-a anunţat printr-un comunicat. Starea de urgenţă a fost decretată pentru o perioadă de o lună. 

“Bilanţul este unul greu, numeroase căi de comunicaţie au fost distruse. Străzile şi podurile nu au rezistat, accesul spre mai multe oraşe a fost întrerupt, economia a fost lovită dur”
 se arată în comunicat.

Autorităţile continuă căutările pentru a găsi aproximativ 20 de persoane date dispărute. Un bilanţ al victimelor realizat după trecerea uraganul Sandy a indicat 51 de morţi şi 19 răniţi.
Pagube majore în Cuba

În urma uraganului Sandy în Cuba s-au înregistrat 11 morţi şi distrugeri masive. Rafalele de vânt de peste 100 de kilometri pe oră au smuls acoperişurile a sute de case, au rupt copaci şi stâlpi de înaltă tensiune.
Forţa uraganului a depăşit aşteptările autorităţilor cubaneze.

În mod firesc, ciclonul ar fi trebuit să mai piardă din intensitate odată cu atingerea uscatului dar, paradoxal, viteza vântului a continuat să crească.

Zonele rurale şi de coastă au fost cele mai afectate. Cinci mii de turişti şi 10.000 de localnici au fost evacuaţi din staţiunile litorale din cauza valurilor de peste zece metri.
Opinie ştiinţifică şocantă: uraganul Sandy a fost provocat de om


Uraganul Sandy a îndreptat atenţia întregii lumi spre Statele Unite. A lăsat în urmă case devastate, morţi, inundaţii apocaliptice. 

Comunitatea ştiinţifică a identificat trei argumente care susţin că uraganul este o consecinţă a schimbărilor climatice determinate de om. 
Argumentele au fost evidenţiate în interviuri date de oamenii de ştiinţă pentru NPR, The New York Times şi USA Today
Primul argument este temperatura ridicată a apelor de suprafaţă din Oceanul Atlantic chiar înainte de uragan, mai ridicată decât temperaturile obişnuite pentru luna octombrie. În plus, pentru un uragan de asemenea natură, temperatura ridicată a apei a condus la o cantitate de energie mai mare care a crescut amploarea fenomenului meteo cu aproximativ 10%. 

Al doilea argument este legat de topirea istorică de gheaţă din zona arctică în acest an care a contribuit, de asemenea, la severitatea uraganului. Topirea gheţarilor este un fenomen cauzat direct de încălzirea globală, de care este responsabil şi omul, din cauza poluării şi a gazelor de seră.
Al treilea argument este legat de combinaţia celor doi factori anteriori. Aceştia afectează împreună curenţii atmosferici şi dau naştere unor fenomene meteo extreme în regiunea centrală a globului. 
Pe cale de consecinţă, este posibil ca asemenea fenomene să apară mai des decât în trecut, când se formau o dată sau de două ori într-un secol.

Paralel, în cealaltă parte a globului: taifun devastator în Vietnam


Luni 29 octombrie, în timp ce în Statele Unite sute de mii de oameni erau evacuaţi din calea urganului Sandy, de cealată parte a globului, în Vietnam, 100.000 de oameni şi-au părăsit casele de teama taifunului Son-Tinh. 
Taifunul Son-Tinh a traversat Vietnamul de la nord la sud, doar de-a lungul coastelor.Au fost mobilizaţi 24.000 de poliţişti şi militari pentru a ajuta la evacuarea locuitorilor. Drumurile au fost blocate de copacii smulşi de vânt. Zeci de localităţi au rămas fără curent electric.
Son-Tinh s-a transformat în taifun dintr-o puternică furtună tropicală. 

În 24 octombrie, Arhipelagul Filipinelor era lovit de o furtună tropicală. Şi-au pierdut viaţa 24 de oameni şi alţi şase au fost daţi dispăruţi. 

Aproximativ jumătate dintre victime au fost ucise de alunecări de teren şi de apele revărsate, în timp ce altele au fost electrocutate. Peste 15.000 de persoane s-au adăpostit în centrele de evacuare pregătite de guvern.

Furtuna Son-Tinh s-a îndreptat apoi către vest , mai exact, către Vietnam , cu o viteză 22 km/h, transformându-se în taifun.
Varia
Summit U.E. cu decizii amânate

Deciziile stringente au fost amânate la summitul UE din octombrie. Acest fapt explică în considerabilă măsură, relativul calm care domneşte pe pieţele financiare. 

Dobânzile pentru Spania şi Italia sunt deocamdată suportabile. 
Banca Centrală Europeană a întins o puternică plasă de securitate oferind şi perspectiva unei achiziţionări nelimitate de obligaţiuni de stat. 
Grecia rămâne în continuare în zona euro. 
Uniunea Europeană a primit o minunată distincţie: Premiul Nobel pentru Pace.
Toate acestea împreună au contribuit la o relativă destindere a liderilor europeni care au avut consultări prelungite cu ocazia reuniunii la vârf. Rezultatele dezbaterilior au fost însă modice.

            A fost decisă intrarea în vigoare abia peste un an a mecanismului de supervizare a băncilor. Aparent, termenul stabilit este firesc întrucât o autoritate competentă în materie, care să vegheze asupra activităţii a 6000 de bănci, nu poate fi creată şi nu poate deveni operantă imediat. Dincolo de ceea ce aparent este logic, realitatea europeană a dovedit că termenele îndelungate nu sunt favorabile punerii deciziilor în operă. 
Recapitalizarea băncilor lovite de criză, din fondul de salvare - lucru dorit de Spania, Italia, Franţa şi, desigur, de pieţele financiare - a fost amânată. Riscurile juridice sunt prea mari iar refuzul Germaniei, prea puternic.

Pe cale de consecinţă, băncile aflate în dificultate vor continua să primească susţinere din partea statelor, perpetuând cercul vicios care leagă datoriile băncilor de datoriile statului.
În materie de creare a  noilor structuri politico-economice comune Uniunea Europeană se află abia la început de drum. 
Propunerile făcute de preşedintele Consiliului European Herman Van Rompuy sunt încă insuficient lămurite. Între ţările solvabile din nordul Europei şi cele aflate în dificultate, din sudul continentului, persistă divergenţe majore. 
Pentru a evita o comunizare a datoriilor, cancelarul Angela Merkel a propus crearea unui fond de solidaritate ale cărui dimensiuni şi a cărui finanţare rămân deocamdată nedefinite.

Propunerea Germaniei de instituire a unei noi funcţii de comisar care să vizeze bugetele naţionale nu este îmbrăţişată de multe ţări. Mai mult, Germania pare chiar destul de izolată în acest sens. 
În 13 şi 14 decembrie, liderii europeni urmează să se întâlnească la Bruxelles pentru a elabora noi norme în baza unui raport redactat de Mario Draghi şi de alţi trei responsabili europeni. Este de aşteptat ca, în condiţiile în care ar fi luată o decizie, negocierile să fie extrem de dure. Concluzia se impune de la sine ţinând cont de faptul că ar fi necesară modificarea acordurilor europene, procedeu foarte impopular. Unele guverne au a se teme că nu vor reuşi să obţină acceptul respectivelor modificări, prin referendum.
În Germania se pune problema revizuirii parţiale a actualei Constituţii sau a votării uneia noi. Dar toate acestea se vor petrece după alegerile parlamentare din septembrie 2013. Până atunci, politica adoptată pare a fi cea a paşilor mărunţi , cu condiţia ca pieţele financiare să rămână calme. Dacă Spania şi Italia recidivează în sensul unei puternice presiuni a dobânzilor, întreaga zonă euro va trece de la starea de calm la cea de panică.

Grecia va rămîne în zona euro şi va primi următoarea tranşă de ajutoare, măsură căreia nimeni nu i s-a opus. 
Marea Britanie a rămas pe vechile poziţii. Premierul David Cameron este în continuare opozantul unei pieţe europene integrate, intenţionând să negocieze pentru menţinerea poziţiei şi influenţei Londrei pe piaţa financiară comunitară.

.
Într-o ordine conexă de idei, ulterior summit-ului UE, presedintele Bancii Centrale Europene Mario Draghi s-a declarat în favoarea ideii promovate de Germania în sensul intervenţiei Uniunii Europene în proiectele de buget naţional ale statelor membre. 

“Multe guverne nu au realizat încă faptul că şi-au pierdut suveranitatea naţională cu mult timp în urmă.. Pentru că sunt extrem de îndatorate, sunt, acum, dependente de voinţa pieţelor financiare" a afirmat Mario Draghi, cu precizarea că susţine “pe deplin" ideea propusă de ministrul german de finante, Wolfgang Schauble. "Sunt sigur că, dacă vrem să restabilim încrederea în zona euro, ţările trebuie să transfere o parte din suveranitatea lor la nivel european. Guvernele au luat deja măsuri care ar fi părut de neconceput cu un an in urma. Este un progres, dar nu este suficient”
 a subliniat Mario Draghi.

Potrivit preşedintelui BCE, normele UE privind guvernanţa economică trebuie respectate cu stricteţe, ceea ce nu s-a întamplat totdeauna în trecut. 

De la inceputul crizei datoriilor suverane din zona euro, Uniunea Europeană a luat măsuri fără precedent, inclusiv în sensul unui Tratat fiscal, a instituirii unui fond de urgenţă – la care se adaugă paşi către o uniune bancară.

La începutul lunii octombrie, ministrul german de Finanţe, Wolfgang Schauble, a propus ca atribuţiile comisarului european pentru Afaceri Economice şi Monetare să fie extinse, astfel încât acesta să poată respinge bugetele naţionale, întorcându-le în Parlamentele ţărilor respective, dacă nu corespund criteriilor europene de stabilitate financiară.
Tendinţe secesioniste - 

Opuse conceptului de integrare europeană

Câteva regiuni din Europa vor independenţă. Mulţi scoţieni,catalani şi basci militează pentru înfiinţarea propriilor state. În Belgia, conflictul dintre flamanzi şi valoni este departe de a se stinge. 
După mai bine de trei secole de apartenenţă la Regatul Unit al Marii Britanii,scoţienii ar urma să-şi decidă viitorul în 2014. Premierul David Cameron şi şeful guvernului scoţian, Alex Salmond au semnat ,după îndelungi negocieri, o înţelegere care permite organizarea unui referendum pe această temă. Conform cerinţei guvernului britanic, pe buletinul de vot va figura o singură întrebare privind separarea Scoţiei de Regatul Unit, cu variante de răspuns: “da/nu”.
În cazul secesiunii Scoţiei o problemă ar fi consecinţele economice. Pe de o parte, scoţienii doresc să-şi păstreze veniturile obţinute din exploatarea zăcămintelor de petrol. Pe de altă parte, Scoţia nu va deveni independentă fără a prelua şi o parte din datoriile Regatului Unit. În aceste condiţii este posibil ca, în cele din urmă, opţiunea scoţienilor să fie: mai multă independenţă economică faţă de Londra, dar fără separare formală.
Cu precădere, regiunile bogate ale Europei manifestă tendinţe secesioniste. Conform unei analize Eurostat, Catalonia şi Ţara Bascilor asigurau, în 2009, de exemplu, aproape 25% din PIB-ul Spaniei ,în condiţiile în care cele două regiuni acoperă mai puţin de 10% din suprafaţa ţării.

Este posibil ca nici nordul Italiei (Tirolul de Sud şi regiunea metropolitană Milano) să nu mai dorească să finanţeze sudul mai puţin prosper al ţării. 
Cea mai tensionată situaţie se înregistrează în Belgia,ţară în care separatiştii flamanzi cer tot mai vehement desprinderea de sudul vorbitor de limbă franceză. Flandra asigură 60% din PIB-ul Belgiei.

Regiunile care doresc separare nu au doar argumente de natură economică, susţine Prof. Silke Göttsch-Elten etnolog la Universitatea din Kiel. Cea mai pregnantă este dorinţa acestora de a-şi defini identitatea, "limba, istoria comună sau tot ceea ce, în general, ţine de cultură”
.
Înainte de orice,mişcările din vestul şi sudul Europei sunt destinate asigurării independenţei grupurilor etnice cărora le aparţin. Dar, conform dreptului internaţional, secesiunea pe aceste criterii nu este permisă, deci nu se pot separa împotriva voinţei ţării-mamă, precizează Prof. Christian Hillgruber de la Universitatea din Bonn. “Juriştii sunt de acord că se poate ajunge la grave încălcări ale drepturilor omului sau chiar la genocid, cum s-a petrecut în Kosovo”
. Argumentul juridic pur este legat de faptul că dreptul la autodeterminare aparţine doar popoarelor, nu minorităţilor naţionale
Un an fără Gadaffi- Libia nu îşi găseşte încă făgaşul

Muammar el Gaddafi a fost liderul Libiei vreme de patru decenii. 
Nu au existat voturi împotrivă când Consiliul de Securitate al ONU a dat undă verde în primăvara anului 2011 misiunii NATO împotriva liderului de la Tripoli. Intervenţia NATO a pus capăt erei Gaddafi, dar consecinţele ei negative sunt perceptibile şi astăzi.

La un an de la moartea sa violentă, Libia nu a reuşit să se transforme într-un stat cu adevărat nou. 

Memento: partide interzise, opoziţie reprimată

Muammar el Gaddafi, fiu al unei familii de beduini, a condus ţara cu mână de fier timp de 40 de ani, mai întâi ca şef de stat iar apoi, din 1979, ca lider revoluţionar autointitulat.
Indiferent cine ocupa funcţia de şef al statului sau de premier, întreaga putere se afla în mâinile lui Gaddafi. Existenţa partidelor politice era interzisă iar opoziţia era reprimată. De teama apariţiei unor adversari puternici, Gaddafi a neglijat sistematic infrastructura ţării sale. Nu a permis apariţia unor centre de putere care l-ar fi putit concura. Nici măcar armata nu era capabilă de acţiune.
Gaddafi se prezenta drept prieten al francezilor, primea vizite ale unor şefi de stat şi părea că tinde să devină mai blând în ultimii săi ani de domnie. Totuşi, auto-intitulatul lider al revoluţiei libiene nu mai avea demult prieteni sau aliaţi: se dovedise imprevizibil, sprijinise diverse grupări teroriste. Oscilase între a milita pentru unitatea arabă şi pentru cea africană.

A ajuns să-şi reprime brutal propriul popor. 
În aceste condiţii, libienii nu au fost doar lipsiţi de exerciţiul democratic, dar au fost şi împiedicaţi, la propriu, sa gândească în afara unor stereotipii. 
Acum, libienii trebuie să edifice structuri politice şi instituţii cu noi, situaţie pentru care nu au fost doar nepregătiţi, dar care le era, şi teoretic, străină. Profesorul Günter Meyer, preşedintele Centrului Federal pentru Cercetarea Lumii Arabe a subliniat: "Reorganizarea întregii administraţii de stat, a forţelor de securitate şi a armatei este o sarcină extraordinar de dificilă."

Controverse legate de reorganizarea ţării
Reaşezarea Libiei pe un nou făgaş a dus în ultimele luni la dispute şi dezbateri aprinse, întrucât diverse grupări de populaţie din Libia urmăresc interese divergente. Această stare de fapt are în primul rând explicaţii istorice.

În 1969 , an în care Gaddafi a fost propulsat la putere pe valul unei lovituri de stat ,cele trei regiuni Cyrenaika, Fessan şi Tripoli, aveau identităţi separate. Sub regele Idris, ţara a avut, până în 1963, o constituţie federală. Anterior, cele trei regiuni formaseră o colonie italiană , italienii fiind cei care le-au unit. Libienii sunt în continuare structural mai legaţi de oraşul în care trăiesc şi de tribul căruia îi aparţin decât de statul unitar.

Realitatea se prezintă astfel întrucât mulţi libieni au avut experienţe negative cu puterea centrală. Muammar el Gaddafi controla producţia de petrol şi, prin aceasta, întreaga viaţă economică a ţării. Din vânzările de petrol au profitat în era Gaddafi mai ales regiunea natală a acestuia, Sirte, şi capitala Tripoli. Regiunea Cyrenaika din est, cu metropola sa Bengazi, au fost defavorizate în perioada respectivă. Astfel, faptul că revoluţia anti-Gaddafi a izbucnit în februarie 2011 tocmai la Bengazi se încadrează chiar într-o logică istorică şi socială .

Miliţii puternice
În Cyrenaika bogată în petrol există o puternică mişcare în favoarea autonomiei. Guvernul central libian nu dispune de o conducere militară capabilă să acţioneze. Este nevoit să coopereze cu numeroase miliţii regionale, bazate pe legături tribale sau locale. Aceste miliţii se luptă, însă, între ele, ceea ce ridică grave probleme de securitate. Concomitent, foste bastioane ale lui Gaddafi , precum Sirte sau Bani Walid sunt, în continuare, reticente faţă de „noua Libie”.

Islamiştii radicali încearcă să profite de pe urma nesiguranţei din ţară. Totuşi, islamul fundamentalist este mai degrabă nepopular în rândul libienilor credincioşi. Distrugerea de către salafişti a unor centre de pelerinaj islamice nu le-a sporit acestora numărul de aderenţi.

Nici propagarea urii faţă de Occident nu se dovedeşte profitabilă pentru islamişti ,lucru constatat anul acesta în 11 septembrie, când o grupare teroristă din Bengazi a ucis patru cetăţeni americani, între care şi ambasadorul SUA. Ca reacţie, zeci de mii de libieni au ieşit pe stradă alungând din oraş două miliţii islamiste care fuseseră până atunci deosebit de influente.

Elucidarea trecutului se lasă aşteptată
În Libia, momentul în care miliţiile ar putea fi controlate de o forţă coerentă şi ordonatoare pare încă departe. La fel pare şi momentul elucidării crimelor, infracţiunilor comise înainte şi în timpul revoluţiei din 2011. 
Organizaţii internaţionale precum Human Rights Watch sunt de părere că acesta este principalul obstacol în calea dezvoltării ţării. 
Potrivit unui Raport al Human Rights Watch, crimele de război nu au fost comise doar de luptătorii lui Gaddafi. Miliţiile, care au contribuit decisiv la victoria împotriva dictatorului libian au acţionat cu brutalitate împotriva reprezentanţilor vechiului regim, masacrând nenumăraţi militari. 

La un an de la uciderea lui Muammar el Gaddafi, nu au fost demarate anchete pentru identificarea vinovaţilor din cele două tabere.
Toate aceste elemente arată că la un an de la dispariţia lui Gaddafi, Libia nu reuşeşte să-şi găsească făgaşul. 

Criza şi economia: inedite perspective intelectuale

Criza a acaparat preocupările unor intelectuali concretizate în această toamnă în noi volume importante. 

Despre economie se spune că nu ar fi totul, dar că fără ea totul riscă să se prefacă în nimic. Este un adevăr demonstrat de neîntreruptul şir de summit-uri şi zilnicele talk-show-uri televizate, dezbaterile purtând asupra nebulozităţilor crizei, pe orbite mai apropiate sau mai îndepărtate de nucleul ei economic. Traiectoriile variază de la analizarea cu acribie a datelor până la reflecţiile critice asupra capitalismului, economismului, pieţelor financiare; de la efectele sociale ale crizei până la repercusiunile sale psihologice.

Economia nu aduce fericirea - apreciază Daniel Cohen, profesor la Şcoala Normală Superioară de la Paris, autor al unor volume de succes, demonstrându-şi teza în volumul  „Homo economicus”
.
Daniel Cohen, care este şi directorul Centrului de Cercetări Economice Aplicate, constată un actual dezechilibru între spiritul de cooperare şi spiritul de competiţie, în favoarea celui de-al doilea. Capitalismul însuşi se bazează pe două tipuri de instituţii: întreprinderile care organizează cooperarea şi pieţele, responsabile cu competiţia. Orice societate stabilă şi sănătoasă trebuie să se articuleze pe amândouă principiile. Or, actualmente, paradoxal, pieţele financiare  au ultimul cuvânt, de multe ori chiar şi în politică.

Un alt paradox la care Daniel Cohen oferă explicaţii este legat de faptul că în societăţile care se bucură de bunăstare sentimentul de fericire, de satisfacţie, se diminuează. Psihologic, lucrurile sunt simple: se spune că oamenii vor mereu mai mult. La aceasta se adaugă permanenta comparaţie cu ceilalţi. Sub imperativele competiţiei, această goană după fericire, via bunuri mobiliare şi imobiliare intră pe un drum care nu duce nicăieri .

Bruno Frey , un cercetător citat de Daniel Cohen , a distins două categorii de bunuri care produc un sentiment de satisfacţie: bunurile extrinseci, care indică statutul social şi economic al posesorului şi cele intrinseci: dragostea faţă de semeni, plăcerea conversaţiei cu prietenii, satisfacţiile estetice. Este nevoie de amândouă spre a fi fericit, consideră Daniel Cohen, în epoca unei „mondializări triste”, în care 70% din creşterea economică este asigurată de ţările emergente. La aceasta se adaugă factorul demografic, care dictează echilibrul dintre puteri. Pe măsură ce fostele ţări sărace se apropie de standardele occidentale,ele întâmpină aceleaşi obstacole pe calea fericirii individuale. În China, unde s-a înregistrat o spectaculoasă creştere economică, acerba concurenţă socială reduce factorul de satisfacţie, neutralizând astfel efectele sporului de bunăstare.

Occidentul, căzut pradă crizei, suferă în urma noului capitalism financiar din cauza diminuării progresive a clasei de mijloc mai ales în Statele Unite,.

Daniel Cohen sesizează într-un dialog publicat în Le Nouvel Observateur, o oarecare asemănare între situaţia actuală a lumii occidentale şi declinul Imperiului Roman. În secolul al III-lea, Roma suferea de pe urma crizei finanţelor publice şi a pierderii reperelor morale. Vilele patricienilor întreceau în înălţime templele zeilor antici. În viziunea lui Peter Brown, un istoric specializat în studiul acelei perioade, se făcea trecerea de la o societate a echilibrului la o societate a ambiţiilor. Revenind la prezent, Daniel Cohen observă şi un declin precoce al Chinei, fenomen care îl îngrijorează.

La aceasta se adaugă faptul că economiei îi este încredinţată conducerea lumii într-un moment în care nevoile sociale nu se înscriu în logica pieţei. Concretizându-şi ideea, profesorul francez lansează şi un avertisment: dacă marii poli ai societăţii post-industriale educaţia şi sănătatea, care nu intră în cadrele societăţii de piaţă, nu sunt susţinute financiar, vom ajunge repede la catastrofe educaţionale sau sanitare.

Referitor la criza zonei euro, autorul cărţii Homo economicus consideră că moneda unică europeană s-a transformat într-o „închisoare aurită”, iar tratamentul aplicat statelor fragile este mai rău decât boala de care suferă. Mizând pe atotputernicia economiei şi a capacităţii pieţelor financiare de a se autoregla, Europa virează spre haos. Or, salvarea o oferă principiul solidarităţii.

Îi dă dreptate specialistului francez Joseph Stiglitz , laureat al Premiului Nobel pentru economie , prin ideile din cartea sa The Price of Inequality
. 
Într-un articol publicat toamna trecută, Joseph Stiglitz , solidarizat cu mişcarea „Occupy Wall Street” , a expus in nuce ideile dezvoltate în paginile volumului menţionat. 
Joseph Stiglitz consideră că inegalitatea este tolerată şi stimulată chiar de clasa politică, susţinându-şi ideea cu exemple concrete, cu cifre şi date referitoare la Statele Unite ale Americii. Faptul că guvernul american este suficient de puternic pentru a controla pieţele şi băncile, dar nu procedează astfel cu consecvenţă, îl nemulţumeşte profund pe laureatul Nobelului pentru Economie. Fără prea mult folos, devreme ce el însuşi recunoştea că mişcările de protest, demonstraţiile şi chiar revoluţiile nu rezolvă mare lucru.

Securizarea frontierelor U.E.- necesitate şi excese
Cu patru ani în urmă, Franco Frattini , comisar european pentru Justiţie, Libertate şi Securitate, a avut în Parlamentul European o declaraţie care a făcut carieră: întrucât infractorii dispun de o tehnologie mult mai performantă decât a autorităţilor, trebuie securizate temeinic frontierele UE. În acest scop, a anunţat două planuri: supravegherea permanentă a tuturor graniţelor exterioare ale Uniunii, inclusiv prin mici avioane fără echipaj, destinate reperării imigranţilor pe mare şi un proiect de smart borders , altfel spus de recunoaştere a oricărei persoane care intră în sau iese din UE.

Primul proiect, numit Eurosur (European Border Surveillance System), urmează să fie demarat pe 1 octombrie 2013, fiind discutat în Parlamentul European. 
“Toate statele-membre trebuie să înfiinţeze un centru menit să coordoneze, douăzeci şi patru de ore din douăzeci şi patru, toate activităţile de supraveghere a frontierelor desfăşurate de poliţie, de sistemul vamal şi de marină” a pecizat Erik Berglund, directorul Diviziei de Consolidare a Capacităţii Instituţionale din cadrul Frontex (Agenţia Europeană pentru Gestionarea Cooperării Operaţionale la Frontierele Externe). “Până acum, transmiterea informaţiilor s-a realizat fără constrângeri”. Potrivit lui Erik Berglund, proiectul Eurosur are trei ţinte: “Să depisteze emigranţii ilegali, să combată criminalitatea internaţională şi să-i salveze pe refugiaţii aflaţi în ambarcaţiuni”
.

Potrivit reprezentanţilor unor ONG-uri, al treilea obiectiv este doar un pretext. “Eurosor este util, probabil, în detectarea ambarcaţiunilor” a precizat Stephan Kessler, de la Jesuit Refugee Service, din Bruxelles, “dar nu există încă o procedură capabilă să determine cine îi poate salva ulterior pe refugiaţi şi unde trebuie să ceară azil. Anul trecut, Malta şi Italia au discutat cinci zile despre o ambarcaţiune care plutea în derivă”.

Potrivit autorilor Raportului Borderline, comandat de Fundaţia Heinrich Böll, Eurosur este şubred atât din punct de vedere tehnic, cât şi organizatoric. “Singurii care au analizat în ce măsură funcţionează sistemul sunt Frontex şi firmele care vând dispozitivele tehnice” precizează Mathias Vermeulen, coautor al Raportului şi specialist în drept internaţional la European University Institute din Florenţa. “Nu există organisme de supervizare. Potrivit Comisiei, costurile nu vor depăşi 340 de milioane de euro până în 2020. După calculele noastre însă, suma va fi de două sau de trei ori mai mare”.

În Eurosur s-au investit atât de mulţi bani până acum, încât bulgărele nu mai poate fi oprit, este de părere Mathias Vermeulen. 
Situaţia este diferită în cazul propunerii cu privire la smart borders, propunere aflată încă pe masa Comisiei Europene. Se discută deja despre aşa-numitele Entry Exit System şi Frequent Travellers Programme, inerente sistemului. Vor fi stocate date despre toţi călătorii non-europeni: data naşterii şi locul de intrare, adresa unei eventuale persoane de contact din UE şi date biometrice, precum amprentele digitale şi o fotografie în format electronic. La ieşirea din Uniunea Europeană persoana trebuie scanată din nou pentru ca sistemul să-i repereze pe cei rămaşi ilegal în UE. Numărul persoanelor care vizitează anual Europa fluctuează între 100 şi 150 de milioane. De aceea, Max Snijder, consultant în domeniul biometriei, priveşte cu neîncredere noul sistem: “Ne lipseşte complet experienţa unor astfel de sisteme gigantice. Cine va anunţa decesul unei persoane? Şi ce se întâmplă când cineva nu mai pleacă? Nici avioanele, nici patrulele de coastă nu sunt de vreun ajutor în asemenea situaţii. În plus, cui i se va permite să acceseze datele respective?”
Termenul de smart borders a fost ales, probabil, din motive tactice, explică Mathias Vermeulen. “Pare să fie vorba de o alegere între graniţe inteligente şi graniţe proaste. Atunci, evident, le alegem pe cele inteligente”. Protecţia datelor rămâne însă, o problemă fundamentală. “Legea europeană spune că nu pot fi înregistrate caracteristicile corporale ale cuiva decât dacă există motive întemeiate pentru a proceda astfel. Aceste rapoarte transformă orice călător într-un potenţial infractor, de vreme ce ele pot viza, de exemplu, persoane care sunt nevoite să rămână în Uniune pentru că au fost spitalizate”
.

Comisia Europeană pretinde că acest sistem ajută la întocmirea unor statistici referitoare la migraţie. În acest caz, statisticile sunt foarte scumpe: instalarea smart borders costă 450 de milioane euro , iar funcţionarea lor 190 de milioane de euro anual. De altfel şi sistemul de informaţii Schengen , alt proiect IT major al Uniunii Europene , a ajuns să coste de cinci ori mai mult decât se estimase iniţial. 
Experienţa americană îndeamnă la reticenţă. Un studiu din 2008 relevă că prin control biometric la intrarea în ţară au fost reperaţi 1300 de vizitatori nedoriţi. Se cheltuiseră deja 1,5 miliarde dolari. Este rentabilă cheltuirea unui milion de dolari pentru fiecare caz? Secure Border Initiative, un proiect de supraveghere permanentă a graniţelor cu Mexicul şi Canada, a avut nevoie de 3,7 miliarde de dolari. În 2010, finanţarea a fost sistată, proiectul fiind considerat prea complicat din punct de vedere tehnic şi nerentabil de către Government Accountability Office.
Uniunea Europeană nu dispune de un organism de control precum  Government Accountability Office pentru marile proiecte IT. Situaţia apare ca periculoasă într-un sector unde interesele comerciale sunt uriaşe. UE cheltuieşte milioane de euro pentru a rămâne competitivă pe piaţa mondială a tehnologiilor de securitate. Nu întâmplător, Franţa deţine un rol fruntaş în  domeniu.
Eurosur este prezentat ca mijloc tehnologic care nu aduce schimbări esenţiale şi pe cale de consecinţă, nu necesită o decizie politică.

 Parlamentul European s-a văzut pus în faţa faptului împlinit. A formulat unele amendamente în octombrie, dar nu a putut aduce schimbări în privinţa conţinutului. “Supravegherea frontierelor devine o maşinărie imperceptibilă, omniprezentă, care împarte neîncetat oamenii în două categorii: dezirabili şi indezirabili” afirmă Huub Dijstelbloem, autorul studiului "De migratiemachine" ("Maşinăria migraţiei"). “Nu se precizează însă obiectivul ultim. Asta pentru că nu e destul de clar ce fel de entitate politică este Europa. Logica tehnologică după care se acţionează acum e precară din punct de vedere democratic, întrucât lipseşte perspectiva asupra scopurilor ei ultime, în timp ce impactul este uriaş. Vom trece de la fortăreaţa Europa la o societate bazată pe supraveghere”.

Puternice dubii legate de FRONTEX
Creată cu şapte ani în urmă pentru a întări controlul graniţelor UE, agenţia Frontex este luată în colimator de organizaţiile pentru drepturile omului din cauza maltratării imigranţilor ilegali în centrele sale de detenţie. Potrivit unui Raport despre condiţiile din centrele de detenţie pentru imigranţi din Grecia, publicat pe de Human Rights Watch, activităţile Frontex nu sunt conforme cu ceea ce este stipulat în Carta Drepturilor Omului. De exemplu, la centrul pentru imigranţi din Fylakio, Grecia, copiii neînsoţiţi sunt plasaţi în celule supra-aglomerate cu adulţi, unde mirosul este teribil iar gardienii trec pe culoare purtând măşti chirurgicale. “Este o contradicţie dezolantă că, în timp ce Curtea Europeană a Drepturilor Omului spune clar că transferul imigranţilor în centrele de detenţie greceşti le violează drepturile fundamentale, Frontex , o agenţie cu putere executivă a UE , îi trimite cu bună ştiinţă acolo” precizează Bill Frelick, manager al Programului pentru Refugiaţi al Human Rights Watch.
„Astăzi frontierele servesc la generarea de profituri financiare şi ideologice”
 a afirmat Claire Rodier, juristă în cadrul Gisti , o asociaţie franceză care acordă sprijin imigranţilor , şi autoare a Xénophobie business, o carte despre gestiunea fluxurilor migratoare de către state. Potrivit autoarei, fiecare nou dispozitiv de control are drept unică utilitate faptul că dezvăluie lacunele şi erorile precedentelor şi le justifică pe cele care vor uma. Frontex este ilustrarea acestui paradox. Bugetul i-a sporit de 15 ori. Opinia publică ar trebui să cunoască bilanţul global al incidenţelor financiare legate de privarea străinilor de libertate în centre speciale, ceea ce reprezintă o parte deloc neglijabilă din „economia de securizare”. În afara infrastructurilor şi a intendenţei trebuie luate în considerare costul asistenţei juridice, medicale şi psihosociale, sau al escortelor care însoţesc expulzaţii ,aceasta fiind o piaţă profitabilă pentru sute de societăţi.
Economia reală afectată de excesiva dezvoltare a sectorului financiar

În pofida faptului că sectorul financiar ajută la dezvoltare, creşterea excesivă a acestuia poate deveni o povară pentru economie, avertizează analiştii Băncii Reglementelor Internaţionale.
În raportul instituţiei se precizează că “în măsura în care creşte sectorul financiar,  în aceeaşi măsură încetineşte creşterea economică.”

Analiştii Băncii Reglementelor Internaţionale au menţionat că ţările dezvoltate au permis ca sectorul lor financiar , mai exact, băncile şi fondurile de investiţii , să se dezvolte mai mult decât nivelul considerat toxic pentru economia reală.

Au mai identificat un potenţial pericol, respectiv atragerea în acest domeniu a persoanelor cu alte specializări decât cea economică. De exemplu, mulţi specialişti în domeniul spaţial au devenit şefi ai unor fonduri speculative, în detrimentul industriei sateliţilor, fiind atraşi de câştigurile foarte mari.

“Rezultatul este că oameni care ar fi trebuit să lucreze în domeniul ştiinţei, care, în alte vremuri, ar fi visat la descoperirea unui remediu pentru cancer sau la zborul pe Marte, visează, acum, să ajungă directori de fonduri speculative” se arată în raport.

Analiştii au menţionat, pe de altă parte, că “sectorul financiar, ajuns obez, a devenit el însuşi o povară pentru economie”.

În raport se apreciază că o creştere rezonabilă a sectorului financiar antrenează anumite creşteri ale productivităţii, însă un avans prea mare al acestuia este asociat cu o creştere mai lentă. 

Flash. Opinii de presă.

Planul euro pentru Grecia, un eşec


Răgazul de doi ani acordat Greciei pentru a atinge ţintele de austeritate , în pofida faptului că Uniunea Europeană şi Fondul Monetar Internaţional nu au confirmat o astfel de decizie , constituie un eşec al planului zonei euro pentru Grecia, potrivit Der Spiegel.
Atena are nevoie de un ajutor suplimentar de 20 de miliarde euro. În acest moment este greu de prezis ce va urma mai întâi pentru această ţară, însă este clar că Grecia se află la o răscruce de drumuri, precizează publicaţia germană.

Deşi ministrul grec de Finanţe, Yannis Stournaras, susţine că Atena a obţinut prelungirea cu doi ani a termenului-limită pentru a aduce la cel mult 3% deficitul bugetar, omologul său german, Wolfgang Schauble, deopotrivă cu creditorii importanţi, nu confirmă o astfel de amânare.

Wolfgang Schauble susţine că decizia poate fi luată doar în urma finalizării raportului Troicii formate din Comisia Europeană, Banca Centrală Europeană şi Fondul Monetar Internaţional. Potrivit unui oficial al zonei euro, citat de ziarul german, costul amânării ar presupune încă 16 miliarde de euro, dincolo de ajutorul de 20 de miliarde de euro. Cu siguranţă, Angela Merkel nu este nerăbdătoare să supună votului  Parlamentului german un nou pachet de sprijin pentru Atena. Grecia a beneficiat deja de două ajutoare a căror valoare cumulată se ridică la 240 de miliarde euro.

Discursul lui Yannis Stournaras s-a concentrat asupra reducerilor de cheltuieli în valoare de 13,5 miliarde de euro pe care guvernul grec le-a aprobat recent în vederea obţinerii eliberării unei noi tranşe în valoare de 31,5 miliarde de  euro din împrumutul deja aprobat, de care Grecia depinde pentru a putea susţine cheltuielile până la sfârşitul anului. Potrivit ministrului grec de Finanţe,  dacă nu ar fi fost aprobată amânarea de doi ani, pachetul de măsuri de austeritate s-ar fi ridicat la 18 miliarde de euro. Este încă neclară forma pe care o va avea acordul final cu Grecia.
“Guvernul de la Atena a arătat că este hotărât să salveze ţara prin reforme instituţionale. Berlinul şi Bruxelles-ul au recunoscut acest lucru. Ceea ce experţii evită să discute deschis este că amânarea de doi ani nu schimbă nevoia Greciei de o nouă restructurare a datoriei” precizează cotidianul german Suddeutsche Zeitung.. “Condiţiile de creditare sunt, o dată în plus, relaxate (...) În situaţia de faţă, indulgenţa poate fi abordarea corectă. Grecia a pierdut timp preţios în primăvară ca urmare a alegerilor, iar acum nu poate respecta ţintele fixate iniţial. Amânarea a meritat. Guvernul grec este acum mai serios cu privire la austeritate. Acesta este un argument în favoarea indulgenţei.”
 

Un alt argument este faptul că partenerii Greciei din zona euro au făcut de asemenea greşeli. “La început, au insistat pentru rate de dobândă foarte ridicate şi s-au concentrat, exclusiv, asupra austerităţii, în detrimentul reformelor de natură să stimuleze creşterea economică” precizează cotidianul Die Welt.

Pe de altă parte, potrivit publicaţiei Die Tageszeitung, amânarea nu face decât să arate gravitatea problemelor cu care se confruntă Grecia şi incapacitatea “salvatorilor” ei de a acţiona.

“Experţii şi creditorii, deopotrivă, au ajuns într-un punct mort. Planul lor pentru salvarea Greciei a dat greş. Într-adevar, grecii au nevoie de o pauză de doi ani în aceeaşi măsură în care are nevoie şi guvernul fragil de la Atena. În special Germania are nevoie de timp" în perspectiva alegerilor, precizează Die Tageszeitung. 
Grupul format din experţi ai UE, FMI şi BCE pare a avansa ideea unei noi scutiri de datorii a Greciei. Dar tăierea unei alte părţi din datoria externă nu înseamnă iniţierea procedurilor de insolvenţă. “Insolvenţă sau faliment - două cuvinte care definesc acelaşi lucru. Grecia este falită” susţine analistul financiar Max Otte, preluat de Deutsche Welle.

Încă din luna martie a acestui an, băncile şi societăţile de asigurări efectiv au renunţat la aproximativ 100 de miliarde euro, reprezentând datoriile Greciei faţă de aceste instituţii, însă demersul nu s-a soldat cu un succes. În această toamnă, cuantumul datoriilor Greciei a atins din nou 160% din PIB , nivelul anterior anulării unei părţi din datorii.
“A venit vremea unui efort susţinut din partea creditorilor” apreciază Max Otte. “Obligaţiunile de stat se găsesc, în mare parte, în mâinile băncilor elene. O nouă scutire de datorii, mai serioasă, ar afecta puternic bilanţul băncilor greceşti. Multe ar da faliment. Dar ar sărăci şi unii dintre miliardarii greci care acum profită de starea jalnică în care se găseşte ţara”.

Ministrul german de Finanţe, Wolfgang Schäuble, este împotriva unei noi reduceri a unei părţi din datoriile Greciei. De data aceasta afectaţi ar fi creditorii publici care, de asemenea, deţin obligaţiuni elene. Întrucât FMI şi BCE nu s-au implicat în tăierea datoriilor, ţările zonei euro sunt cele care ar trebui să renunţe la o parte din banii pe care Grecia i-ar avea de returnat.

Până acum, Germania a împrumutat Atena cu peste 80 de miliarde euro. În cazul reducerii la jumătate a datoriei, Germania ar pierde aproximativ 40 de miliarde euro. Ar fi pentru prima oară când salvarea de la faliment a Greciei ar fi suportată de contribuabilii germani. “Plătitorului de impozite i s-a spus că Germania doar preia garanţia şi că poporul german nu va plăti nimic”
 a precizat Johann Eekhoff, directorul Institutului pentru politică economică din Köln.

Procedura de ingrigement împotriva Germaniei pentru dezinteres în combaterea spălării 

Criminalitatea organizată câştigă tot mai mult teren în Germania în lipsa unei strategii la nivel federal pentru combaterea fenomenului, apreciază Deutsche Welle. Aproape 13.000 de sesizări privind o eventuală spălare de bani au fost înregistrate anul trecut de autorităţile federale de resort. 
Suspiciunile s-au adeverit în jumătate din cazuri, reprezentând un nivel record din 1993 până astăzi. În 1993 a intrat în vigoare legea privind combaterea spălării banilor. În baza acesteia, băncile sunt obligate să anunţe Oficiul Federal pentru Supravegherea Finanţelor când anumite conturi sunt alimentate cu sau tranzitate de sume mari. 

În cel mai recent raport , prezentat în 29 octombrie , reprezentanţii Poliţiei federale au insistat asupra unor plăţi efectuate din Italia, Rusia, Ucraina şi Belarus. Anchetele au relevat că nu doar proprietari de imobile, restaurante sau jocuri de noroc, dar tot mai multe persoane private sunt implicate în activităţi de spălare a banilor.

Tranzacţii opace
“Situaţia din Germania favorizează, din păcate, fenomenul spălării banilor” a declarat Gerhard Schick care ,în calitate de parlamentar ecologist şi membru al Comisiei de Finanţe, s-a ocupat intens de acest subiect. “Se conştientizează prea puţin adevăratele dimensiuni ale fenomenului” a subliniat Gerhard Schick într-un interviu acordat pentru Deutsche Welle.

Pe e altă parte, şeful poliţiei federale, Jörg Ziercke apreciază că "tot mai multe tranzacţii comerciale devin netransparente"
. Se impune aşadar o intensificare a controalelor , poziţie pe care o susţin atât specialiştii OECD cât şi cei ai Comisiei Europene. Amândouă instituţiile sunt de părere că Germania nu ia măsuri ferme pentru combaterea spălării banilor.

Procedura de ingrigement
Poliţiştii germani estimează că anual din droguri, trafic de armament, şantaj se obţin în Germania 50-60 miliarde de euro. Autorităţile nu au reuşit să blocheze nici 1% din această sumă. În sectorul bancar există instrumentele necesare urmăririi, dar în multe alte domenii ar trebui introduse modalităţi de control din partea statului. Întrebarea este dacă se doreşte cu adevărat acest lucru la nivel politic , dubiu exprimat de criminalistul Sebastian Fiedler. 

Comisia Europeană a iniţiat deja procedura de infringement împotriva guvernului federal, considerând că nu se implică suficient în combaterea spălării banilor. Argumentul Comisiei Europene: tranzacţiile ilegale facilitează finanţarea terorismului. 

Poliţia germană nu are personal specializat
Comisia parlamentară pentru Finanţe din Bundestag a decis schimbarea unor prevederi din actuala lege privind combaterea spălării banilor. Cu toate acestea “lipseşte o strategie centrală de combatere a fenomenului” subliniază ecologistul Gerhard Schick. “Lipseşte mai ales personalul specializat din cadrul Poliţiei, ceea ce reprezintă o reală problemă"
 a adăugat.

Un pas important şi binevenit este înfiinţarea unei grupe de specialişti în cadrul Poliţiei federale. Aşa numita Financial Intelligence Unit (FIU) a descoperit noi tehnici de ocolire a legii la care recurg evazioniştii. Experţii critică lipsa unei delimitări clare a competenţelor între autorităţile de land şi cele federale.

Noi metode de înşelăciune
Anchetatorii sunt convinşi că evazioniştii descoperă permanent noi şi rafinate metode pentru a înşela vigilenţa autorităţilor. De exemplu, manipulează jocurile automate pentru a declara câştiguri mai mici sau oferă pe internet jocuri de noroc interzise. Câştigul anual estimat este de aproximativ 120 milioane de euro. O metodă la care apelează des autorii spălării de bani este introducerea în circuit a banilor negri prin procedura de faliment. În plus, nu doar mărfurile sunt tranzacţionate ilegal dar, mai nou, şi serviciile , în această categorie încadrându-se de exemplu comerţul cu certificate de emisie de dioxid de carbon.

Anchetatorii se confruntă şi cu problema transferării averilor ilicite unor terţi, neimplicaţi direct în activităţile care cad sub incidenţa legii, pentru a evita confiscarea acesteia. În 2010 organele de anchetă au reuşit să dovedească vinovăţia în doar 150 din 600 de cazuri.

Potrivit unui studiu prezentat de Tax Justice Network realizat în 70 de ţări, Germania ocupă unul dintre primele locuri în topul centrelor financiare unde se desfăşoară tranzacţii financiare ilegale, situaţia fiind mai gravă decât în  Insulele Cayman sau Luxemburg.

Conform propriei prezentări publice, The Tax Justice Network este un organism care: promovează transparenţa în domeniul finanţelor internaţionale şi luptă împotriva secretizării; sprijină existenţa unor condiţii egale de impozitare, opunându-se atât lacunelor şi denaturărilor în domeniul legislaţiei şi reglementărilor privitoare la taxe şi impozite cât şi abuzurilor care decurg din ele; luptă împotriva evaziunii fiscale, fraudelor fiscale şi împotriva mecanismelor care permit celor care deţin dar şi celor care controlează averile să evite responsabilităţile ce le revin faţă de societate.

 Lupta împotriva paradisurilor fiscale sau “jurisdicţiilor secretizate” se află în centrul preocupărilor The Tax Justice Network.

Reacţii anti Orban şi antinaţionalism; Caleiodoscop
Demersurile de modificare a Constituţiei şi a legii electorale iniţiate în Ungaria  şi purtând amprenta lui Viktor Orban , au antrenat reacţii vehemente în Occident, unde numeroşi analişti consideră că măsurile subminează democraţia, fiind menite să eternizeze actuala putere de la Budapesta. 
În Der Spiegel se subliniază “cimentarea puterii lui Orban” cu accent pe eventualele consecinţe ale ideii premierului de a-i obliga pe alegători să se înregistreze din patru în patru ani. Publicaţia relevă că opoziţia, care nu are mari şanse de a contesta noua reglementare, se teme de amplificarea posibilităţilor de a fi comise fraude electorale.

Subiectul este tratat pe larg şi în ziarul berlinez Die Welt. Se vorbeşte despre „orbanizarea” Ungariei, utilizându-se un termen folosit de Deutsche Welle cu privire la răsăritul Europei.

În acelaşi ziar berlinez, Die Welt, se reiau aprehensiunile generate în Polonia de detectarea unor posibile urme de exploziv la epava avionului prezidenţial polonez prăbuşit lângă Smolensk, în Rusia, în 2010. Atunci, 96 de persoane , între care preşedintele Poloniei Lech Kaczynski , şi-au pierdut viaţa. Tagesspiegel reia un comentariu apărut în ziarul polonez Rzeczpospolita, în care se afirmă că în epava avionului echipele de experţi au descoperit urme de trinitrotoluen şi de nitroglicerină.

Tagesspiegel semnalează şi dezminţirile oficiale ale acestei ştiri care a stârnit puternice reacţii emoţionale la Varşovia, unde se vehiculează demult teoria atentatului împotriva fostei conduceri a Poloniei. În context, observatorii germani sunt foarte precauţi în a nu trage concluzii incriminatoare .

Un articol despre situaţia din sud-estul Europei, care atrage atenţia, a apărut în Süddeutsche Zeitung. 
Sub titlul „Înainte spre trecut”, ziarul din München subliniază recrudescenţa naţionalismului în Balcani. Cotidianul bavarez relevă că foştii inamici nutresc o puternică neîncredere mutuală şi se supraveghează reciproc, în timp ce aderarea la Uniunea Europeană a unor state precum Serbia şi Bosnia pare a aparţine unei epoci cât mai îndepărtate.
Alegerile parlamentare din Ucraina sunt un alt subiect  de presă..

Komsomolskaya Pravda esenţializează: “Pentru partidele de opoziţie ucrainene, tentaţia de a lucra împreună şi de a se izola de guvern în viitorul parlament este foarte mare. Însă guvernul nu va putea fi pus în dificultate într-o atare situaţie. Mai presus de orice, opoziţia trebuie să dea dovadă de unitate. Este drept că nici guvernului nu-i va fi simplu, chiar dacă, pentru prima dată în istoria ţării, alegerile parlamentare au fost câştigate de cel mai mare partid de guvernământ. Lupta pentru funcţii abia acum a început, iar numeroşii candidaţi independenţi vor îngreuna formarea majorităţilor".
Criza datoriilor publice din UE continuă să ţină capul de afiş în presa europeană, mai ales în contextul în care Grecia şi Portugalia se pare că au câştigat timp pentru a-şi consolida finanţele publice.

El Pais precizează că: "Din cauza recesiunii, măsurile de austeritate foarte dure abia dacă au dat roade, iar reformele structurale au nevoie de mai mult timp pentru a avea efectele scontate. Fapt este că s-a pierdut timp preţios până când au priceput şi ţări precum Germania că este nevoie de mai multă flexibilitate".

Die Presse scrie că dimensiunile crizei din Grecia au fost multă vreme subestimate. "Există adevăruri care sunt trecute mai degrabă sub tăcere. Este din ce în ce mai clar că Atena are nevoie fie de mai mult timp, de mai mulţi bani, fie de o tăiere a unei părţi din datoria sa externă. Pilonii de rezistenţă gândiţi de guvernele europene în privinţa Greciei se clatină."
Căror particularităţi li se datorează incapacitatea Greciei de a se redresa şi nevoia de un răgaz suplimentar de doi ani, care i-ar putea fi acordat? Iată câteva semne de întrebare ce scot în evidenţă caracterul grav al crizei monetare euro. Faptul că acum grecii consideră că, după deja încasatele pachete de ajutoare, după scutirile de datorii şi după promisiunile de reformă, mai au nevoie de încă un ajutor din partea Bruxelles-ului, este tipic ,observă Neue Osmabrücker Zeitung. Ziarul deplânge  diminuarea încrederii în moneda euro.
Mai tolerantă este opinia împărtăşită de Die Welt. După ce remarcă timpul pierdut în primăvară de Grecia, din pricina noilor alegeri, ziarul concede că, măcar acum, Atena dispune de un guvern apt să ducă la bun sfîrşit reformele, motiv suficient pentru a manifesta înţelegere faţă de nevoile elenilor. 

Intransigentă este atitudinea publicaţiei De Telegraaf din Amsterdam: oricare ar fi circumstanţele atenuante, presiunile asupra Greciei trebuie menţinute. Ziarul olandez îşi argumentează opinia: în caz contrar, este nulă şansa de a reintra în posesia miliardelor împrumutate. 

Scenarii de viitor pe marginea crizei monetare schiţează, cu tentă metaforică, Neue Zürcher Zeitung, focalizând situaţia Germaniei. Dacă se va produce o escaladare a crizei, din norii de furtună adunaţi deasupra ţării se va revărsa o ploaie torenţială ,iar economia germană va cădea în recesiune. Dacă situaţia se va destinde, economia germană va putea din nou să-şi pună în valoare forţa ei structurală şi să-şi recâştige avîntul. Al treilea scenariu, cel mai plauzibil ar fi: clasa politică se va dovedi, probabil, incapabilă să soluţioneze definitiv şi din temelii criza datoriilor. Spaţiul monetar euro va risca să funcţioneze, ani de-a rândul, în regim de criză permanentă. 

